text:
Nýggjársrenning og ítróttarguðstænasta
mentan31-12-2016 - 13:35 - Jóanis Nielsen
Nýggjársdag, hin 1. januar 2017, verður fyri 12.ferð skipað fyri nýggarsrenning í Vágum. Hesaferð verður runnið frá skúlanum í Gásadali til kirkjuna í Bø. Øll kunnu vera við, bæði til gongu og renna.
Tiltakið er ókeypis.
Byrjað verður í Gásadali kl. 14.00, og komin á mál, verður frukt og vatn at fáa, fruktina hevur Vága Keypsamtøka givið.
Rennarar og gongufólk kunnu skifta í skúlanum í Bø.
Kl. 15.00 verður ítróttarguðstænasta í Bíggjar kirkju við Ingu Poulsen Dam og Marjun í Kálvalíð.
Vága Prestagjald og Ítróttarfelagið Frælsi


c: text/html

text:
Nú vit skriva 1. mars vil veturin bara ikki loyva várinum framat. Fyrsti várdagur var 22. februar, og tjøldrini eru longu byrjaði at koma, lítið hugaligt hjá teimum. Hetta eru treytirnar vit liva undir í Føroym, men tíbetur so er tað so ómetaliga nógv annað vit kunnu gleðast um, sum føroyingar. Veðrið fáa vit einki gjørt við, tað má sær sjálvum ráða.
Í morgun orla tá ið eg steig út í Guðs undirfullu náttúru, skein sólin oman og niðan. Sera hugaligt renniveður, eg rann mær ein gibbatúr, soleiðis kalla Ruth og Vera hesa rutu. Tað er út í túni á Norðoyri.
Valdi at taka gamla veg út í Grøv, har møtti eg Janus, sum var sær ein morguntúr við myndatólinum. Tað liggur væl fyri hjá honum at taka myndir. Eg spurdi hann um hetta fór at vera veðrið í dag, tá helt hann fyri at um eina løtu fór regni at koma. Rætt hevði hann, beint áðrenn døgurða kom regni, og í kvøld komin kavin.
Tíðin hon strýkur avstað, nú eru bert 9 vikur til FM í ½ marathon í Klaksvík, so um eg skal gera mær nakrar vónir um eina líkinda tíð, so má eg taka meg saman.

robotstxt: allowed

filter: keep


text:
Bøkur:
30.254 Samfelagsfrøði, Tú og samfelagið 1. Bind / Petur Ove Petersen : Føroya skúlabókagrunnur 1996
32.254 Stjórnmálafrøði / Zakarias Wang : Stiðin 1989
34.211 Stjórnarmál, val og fyrisiting / Petur Ove Petersen : Føroya skúlabókagrunnur 1997
36.654 Kommunupolitikkur / Beinta í Jákupsstovu ritstjóri ; Fróðskapur 2008
Í savninum eru onkrar aðrar bøkur, ið nema við evnið “kommunuval, fólkaræði og politikkur”
t.d.:
36.654 Nýggj kommunal skipan Táttur I partur I / Kommunevndin : Føroya Landsstýri 1997-1998
36.654 Nýggj kommunal skipan Táttur I partur II / Kommunevndin : Føroya Landsstýri 1997-1998
36.654 Niðurstøða og tilmæli Táttur II / Kommunevndin : Føroya Landsstýri 1998
Um tit ynskja nærri ráðgeving um evnið “Kommunuval”, eru tit altíð vælkomin at seta tykkum í samband við okkum í Námi.


text:
Onnur krýnikan um Torak. Lesarin fer vi...
Onnur krýnikan um Torak. Lesarin fer við honum eina spennandi ferð gjøgnum skógin til Kópaoyggjar.
Triðja bókin í einari røð av bókum um d...
Triðja bókin í einari røð av bókum um dreingin Torak og gentuna Renn, sum striðast móti óndum verum í bítandi &...
Hetta er seinasta bókin í røðini: Krýni...
Hetta er seinasta bókin í røðini: Krýnikur úr døkkari fortíð eftir Michelle Paver. Røðin byrjaði við sp...
Fyrsti partur í bókarøðini Krýnikur úr ...
Fyrsti partur í bókarøðini Krýnikur úr døkkari fortíð.


text:
Verið varin! Nýggju loftspláturnar liggja í “fitness-økinum” og tær tola lítið av. Tí verður heitt á øll, at lata loftsplaturnar fáa frið. Vónandi er bert talan um nakrar fáar dagar.
1. Nú hvítna tindar fjøllum á,
Hósdagin 23/10-14 og fríggjadagin 24/10-14 møta næmingar í eldra bólki kl. 10:00.
Í morgunløtuni hesa vikuna, syngja vit sálm nr. 369
– afturat einum føroyskum og einum útlendskum sangi.
Verður dagfestingin á “permuni” dagførd, nú eg skrivi hetta?
Nú arbeitt verður at skipa nýggja heimasíðu til Nólsoyar skúla, verður vónað at samskiftið heim/skúli ikki verður ov nógv darvað. Eru boð ella fyrispurningar, eru foreldur/avvarandi altíð vælkomin at seta seg í samband við flokslærarar ella fyrstalæraran.


text:
Eirikur Lindenskov 13.02.2018 (08:59)
Norðoyingar skulu sjálvir gjalda tunnil
Í morgin fer løgtingið at viðgera uppskotið hjá 9 tingfólkum úr andstøðuni, sum skjóta upp, at P/F Norðoyatunnilin skal gjalda tunlarnar norður um Fjall.
Tað eru tingfólkini:
Jákup Mikkelsen
Bill Justinussen
Jenis av Rana
Joen Magnus Rasmussen Bárður Nielsen
Magnus Rasmussen
Jacob Vestergaard
Helgi Abrahamsen
Elsebeth Mercedis Gunnleygsdóttur løgtingsmenn
sum hava lagt uppskotið fram. Í stuttum snýr uppskotið seg um, at P/F Norðoyatunnilin skal gera íløguna í tunnilin norður um Fjall soleiðis at hann gerast uttan at tað skal nerva landskassan fíggjarliga.
Uppskotsstillararnir siga soleiðis um ætlanina:
– Nýggir tunlar »norður um fjall« er ein »leingjan« av Norðoyatunlinum. Tí skjóta vit upp at broyta lógina fyri Norðoyatunnilin, so tunnilsfelagið fær heimild, saman við Landsverki, at brúka pening hjá partafelagnum til at fyrireika nýggja farleið »norður um fjall«.
– Fyribils er talan um at fyrireika og forprojektera – undir hesum at gera uppskot til linjuføringar – soleiðis at hetta kann vera grundarlag fyri kostnaðarmeting og endaligari projektering v. m.
Víðari siga teir, at tá úrslitið av hesum fyriliggur, er ætlanin at koma við endaligum uppskoti til Løgtingið.
– Við endaliga uppskotinum hava uppskotsstillararnir í hyggju at fáa broytt verklagslógina fyri P/F Norðoyatunnilin soleiðis, at tunnilsfelagið fær heimild at byggja fjallatunlarnar við tilhoyrandi vegagerð.
Fíggingin verður hugsað soleiðis:
– At partapeningur felagsins verður hækkaður sum framtíðargjøld, ið verða goldin í samsvari við langtíðar løguætlan landsins
– At P/F Norðoyatunnilin tekur byggilán
– At verandi tunnilsgjald heldur áfram til at fíggja rakstur og fíggjarkostnað av lánum
Uppskotsstillararnri halda, at á hendan hátt kann tunnilsgerðin framskundast eini 3-4 ár.
Uppskotið kann lesast VIÐ AT TRÝSTA HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Árligi ruddingardagurin verður hósdagin 1. juni 2017
Árligi ruddingardagurin verður hósdagin 1. juni, frá kl. 16.30 til uml. kl. 20.00
Dagurin byrjar við høsnarunga og chips til øll, ið taka lut í ruddingini. Vit møta frá kl. 16.30 til kl. 17.15.
• í skúlagarðinum í Gøtu ella
• í skúlagarðinum í Leirvík
Síðan verður farið at rudda í og kring bygdirnar frá kl. 17.15 til uml. kl. 20.00.
Øll gevast at rudda kl. 19.45. Øll, ið hava luttikið í ruddingini, bæði úr Leirvík og Gøtu, savnast í skúlagarðinum við Gøtugjógv kl. 20.00 til ein kaffimunn við kringlu e.ø. og saft til børnini.
Aftur í ár fær hvørt húski, ið hevur luttikið í ruddingini, plantupakka heimaftur við. Hesin verður útflýggjaður í sambandi við kaffimunnin í skúlagarðinum við Gøtugjógv kl. 20.


text:
Nólsoyingurin Kim Hansen er millum størstu profilarnar í føroyskum tónleiki. Dugnaligi klaverspælarin og sangarin hevur framført nógv sum solistur og í skiftandi bólkum. Hann er ein av teimum, sum fær alt at rigga og dugir at lofta løtum og tiltøkum, so framførslurnar altíð sita í skápinum.
Kim hevur verið partur av týðandi føroyskum bólkum sum Moirae, Showmonnum og Frændum, og harafturat hevur hann spælt saman við einari langari røð av føroyskum tónleikarum og bólkum.
Sum solistur hevur Kim eisini verið framúr. Hann hevur spælt til størri og smærri tiltøk, og við hittum sum Maria, Meistarin og Fagri Flokkur í bakhondini, kann hann altíð fáa lív í áhoyrarafjøldina, umframt at hann sjálvandi kann tríva í eina langa røð av øðrum sangum, sum hann ella onnur hava framført.
Kim spælir sum solistur á Vágsbøi leygarkvøldið.


text:
VÍF-kvinnurnar skulu í dag til Klaksvíkar at spæla móti Stjørnuni. Dysturin verður klokkan 18.00. Stjørnan hevur tikið seg nógv fram seinastu tíðina og byggir upp eitt avbjóðandi lið til komandi kappingarár. VÍF-kvinnurnar eiga tí at vera fyrireikaðar upp á mótstøðu í høllini í Klaksvík.
VÍF-liðið gjørdi sína skyldu tá tað fyri 10 døgum síðani vann 36-30 móti H71. 36 mál er nógv, men 30 mál er eisini nógv at lata inn í hinum endanum. Úrslitið vísir, at H71 er komið nógv longur, enn nakar droymdi um, tá landskappingin byrjaði. Virðingin fyri liðinum fer ivaleyst at vera stór frá byrjan komandi kappingarár.
10 stig eru eftir at spæla um, og hjá VÍF ræður í fyrsta lagi um at vinna so nógvar sum møguligt av dystunum, sum eftir eru, soleiðis at finaluplássið verður tryggjað. Í øðrum lagið er umráðandi at vinna á toppliðunum fyri at halda moralin og formin.
Landsdystir koma innímillum, men vit gleða okkum til sluttspurtin hjá VÍF-kvinnunum.
Góðan dyst í Klaksvík !


text:
Í 1978 og 1979 fóru stórhendingar fram í Neistanum, tí tá skuldu neistakvinnur fyri fyrstu ferð spæla Europa cup dystir fyri meistaralið. Tá var kappingin øðrvísi enn nú, tí tú kundi longu í fyrsta umfari møta eitt av sterkastu liðum í Europa. Fyrsta umfarið skuldi spælast seint um heystið í 1978, men neistakvinnur trektu frítt í fyrsta umfari. Spælarar bíðaðu spentir, hvat lið Neistin skuldi spæla í øðrum umfari, sum skuldi spælast í januar mánað í 1979. Neistin trekti polska meistaraliðið K.S. Ruck úr býnum Krakow, sum játtaði at spæla báðar dystirnar í Føroyum.
Henning Eysturoy var formaður og Eðin Slættanes var kassameistari í Neistanum um hetta mundið, og tað eydaðist teimum at fáa polska liðið at spæla báðar dystirnar í Føroyum. Hetta var bíligari fyri báðar partar. Tað gekk so mikið væl at fáa stórar stuðlar til dystirnar, at hetta var nóg mikið til allar útreiðslurnar. Heilt nógvir áskoðarar sóu báðar dystirnar, og atgongupeningurin fór beinleiðis í neistakassan.
Hondbóltshendingin í januar mánað var heilt serlig, tí ongantíð áður høvdu vit sæð so sterkar og bulmiklar kvinnur spæla hondbólt í Føroyum. Tú sást á lørum og gumpi á polsku spælarunum, at teir høvdu í nógv ár vant tunga vektvenjing. Hetta søgdu teir okkum esini.
Eisini var áhugavert, at tað var bara ein polskur spælari, sum dugdi nakað av enskum, og hissini onnur nakað av týskum. Flestu kvinnurnar tosaðu bara polskt, og onkur dugdi nakað av russiskum.
Polsku spælararnir vóru bornir á lógvum í Føroyum, og eftir eina stórfingna veitslu, sum var hildin hjá Vár Michelsen og teimum, goymdu spælari seg í bili, tí hon vildi ikki heim aftur til Pólands. Við á ferðini vóru eisini kommunistiskir vaktarmenn, sum gingu og sneytaðu runt og eygleiddu polsku spælararnar.
Polska liðið vann báðar dystirnar á neistakvinnum. Vit sóu tó frálíkan hondbólt, og vit sóu eisini munin á kropsstyrkini, tí polsku spælararnir vóru jú yrkisspælarar, sum vandu hvønn dag tíðliga á degi, og ikki sum okkara spælarar um kvøldið eftir skúla – ella arbeiðstíð
Polska ferðalagið fór við flogfari úr Pólandi fyrst til Skotlands og so víðari til Føroya. Spælararnir høvdu ongantíð hoyrt um Føroyar – henda lítla ”prikkin” í Norðuratlandshavi, sum onkur málbar seg so.
Tað fyrsta, tey sóu úr flúgvaranum av Føroyum, var brim, og tá skuldi ein spælari havt sagt, at har kundi man ikki spæla hondbólt. Meg minnist, at polsku spælararnir dámdi væl at dansa føroyskan dans. Hetta áriið spældi polska liðið seg heilt fram til finaluna í Europa cup kappingini, men tapti samanlagt fyri Sparta Kyiv 26-27. Áhugavert at minnast aftur á, og so skulu vit eisini minnast til, at føroyingar í 1979 vóru ikki vanir at síggja útlendskan hondbólt í sjónvarpi. Áhugavert at minnast aftur á. (Vagnur)


text:
Á støðisnámi í føroyskum máli: Mállæra 1 og 2. 2006-2010. Málsøga, 2009-2010
Á BA/MA stigi í føroyskum máli: "Staðanøvn og funktión". 10 ECTS, veturin 2009
"Variasjón, normar og standardur". 5 ECTS, veturin 2007. Saman við Eivindi Weyhe og Jógvani í Lon Jacobsen
Granskingaráhugamál
Seinastu útgávur
2012. Magnussen, Kristin. "Gøtunøvn sum minnisvarðar", Malunarmót, Fróðskapur, s.312-325
2010. Magnussen, Kristin. "Jakob Jakobsen and the study of Faroese place names." Turið Sigurðardóttir og Brian Smith (ristjórar). Jakob Jakobsen in Shetland and the Faroes. Ráðstevnurit frá Faroese - Shetland Conference on Jakob Jakobsen.12.-13. mai 2006, Scalloway, Shetland. Shetland Amenity Trust og Fróðskaparsetur Føroya. Lerwick, s. 122-130
2010. Magnussen, Kristin og Turið Sigurðardóttir. "Bibliography." Turið Sigurðardóttir og Brian Smith (ristjórar). Jakob Jakobsen in Shetland and the Faroes. Ráðstevnurit frá Faroese –Shetland Conference on Jakob Jakobsen. 12.-13. mai 2006, Scalloway, Shetland. Shetland Amenity Trust og Fróðskaparsetur Føroya. Lerwick, s. 254-272


text: Nú dagar fyri Mentanarnáttini í høvuðsstaðnum. Men eingin hátið uttan fløgg. Her er tað Birgar Johannessen, sum akkurát hevur verið úti á Tinganesi, eins og allar hinar dagarnar í árinum. Hann hevur vundið Merkið í stong og hann forvissar meg um, at tað bara eru bara eini tveir, tríggir dagar á árinum, har ikki ber til at flagga fyri óveðri. Birgar vísir mær fløggini, hann hevur á baksetrinum í bilunum. Tað er nógv lættari at hava fløggini við hondina, tá tú hevur átikið tær hesa uppgávuna, sigur hann í góðun morgunlag á Bursatanga, meðan marinarar av báðum kynum rógva út frá Georg Stage. Einki er sum fyrr. Ein góður dagur breddar.


text:
KT-felagið er eitt virkið felag, sum seinastu árini hevur lagt stóran dent á at arbeiða við yvirskipaðu kørmunum hjá vinnuni. í 2007 lat felagið gera eina strategi fyri føroyska KT-vinnu
, har vinnan og vinnukarmar vóru lýst, umframt at tilmælir vóru gjørd um týdningin av:
- At útbúgvingarnar innan KT verða bjóðaðar út í Føroyum
- At almenna innkeypsskipanin tryggjar at føroysk KT-vinna altíð fær høvi at bjóða seg fram
- At umhugsað verður at seta ekspertskipan á stovn í Føroyum, soleiðis at vinnan lættari fær hendur á útlendingum við góðum førleikum.
Endamál felagsins er at savna allar KT- og fjarskiftisfyritøkur at útinna felags áhugamál soleiðis at KT-vinnan gerst týðandi táttur í føroyska búskapinum, kend fyri sína dygd.
Felagið skipar eisini fyri skeiðum, kunningardøgum og KT-stevnu.
Marius Thomassen, ráðgevi


text:
Mánadagin 5. september vóru tilboðini til bygging av nýggja H-bygninginum á Landssjúkrahúsinum latin upp. Lægstu boðini eiga MT Højgaard, Húsavarðatænastan, EL.FO og Demich. Samlað ljóða lægstu boðini á tilsamans 317,9 mió. krónur.
Sostatt liggur prísurin umleið 16 prosent hægri enn fíggjarkarmurin, sum varð avtalaður við ráðgevararnar. Tilboðini vera nærri eftirhugd og ymsir møguleikar vendir, sum væntandi kunnu fáa prísin at samsvara betri við fíggjarkarmin.
- Tað eru longu nøkur ár síðani, at játtanarkarmurin varð lagdur, og tí er tað ikki óvæntað fyri okkum, at tilboðini eru heldur hægri. Vit kunnu tó staðfesta, at fermetraprísurin er rættiliga rímuligur, tá vit samanbera við onnur byggiarbeiði, sum eru í gongd í løtuni og sæð í mun til, hvussu markaðarstøðan er, sigur Arne Debess Madsen, leiðari á Byggideildini á Landsverki.
Saman við ráðgevunum fer Landsverk nú undir at gjøgnumganga tilboðini og tey alternativu boðini, ið inn eru komin. Hetta við tí fyri eyga, at koma fram til eina loysn, so farast kann undir at byggja.
Tað komu í alt 15 boð inn til tær fimm arbeiðstøkurnar til útbyggingina av Landssjúkrahúsinum.


text:
Helst eru hendur sterkastu og mest sjónligu amboð í politikki. Og eisini tey veikastu. Ella í hvussu er tey fyrstu at vísa, hvar politikarin er á maktleiðini, á tindinum ella í dalinum. Meðan politiska dýrið Berlusconi hevur gjørt tey frekast hugsandi tekin við hondini, er tónin og atferðin í dag ein onnur. Myndin av honum er tikin í italska tinginum í dag. Berlusconi hevur tapt og søkir av handahógvi um eina hjálpandi hond frá síðumanninum, Uberto Bossi, formaður í Liga Nord. Men hondin, sum er omaná, er enn aktiv. Hvat merkir hetta retoriska handatak?
Í dag tørnaði danski Anders Samuelsen fyri í sjónvarpinum har í landinum, óður um at skandalupressan hevur avdúkað og spunnið eina vemmuliga søgu um at hann hevur hjálpt einum persóni úr djúpari narko-skuld í donsku undirverðini. Skuldarin, sum hann hevur hjálpt, er hansari egni sonur og áognararnir eru Hell's Angels. UG til Anders, sum fyrst og fremst er pápi og síðan politikari, men dumpikarakter til donsku pressuna, sum sigur seg tryggja fólkaræði, men í veruleikanum forfylgir persónum og skapa haturssøgur, bara at selja fleiri bløð. Men málningar í glas og rammu kunnu eisini seta politikarar og embætisfólk í annað ljós.
Í Degi og Viku í kvøld spyr Jan Lamhauge løgmansstjóran, Marjuna Hanusardóttir, um aktuellu løgfrøðilgu kanningina av hennara fyrisiting. Hon er ikki sannførandi, Marjun. Hon roynir eisini at gera spyrjaran ósannførandi. Tá hefti eg meg við at hon situr undir einum Mikines-málningi og komi í tankar um eina nýggjársrøðu hjá løgmanni, við einum øðrum Mikines-málningi á vegginum í somu húsum í Tinganesi. Og ikki eri eg liðugur at hugsa henda tankan um politiskt trúvirði, tengt at Mikines-málaranum, fyrr enn løgmaður, Kaj Leo Holm Johannesen, sæst á skerminum. Hvørt tað er beinleiðis kann eg bara gita um, tí Kringvarpið setir ikki nakað frámerkið á skermin. Men helst er tað beinleiðis.
Úr gongini á Gamla Apoteki á Vaglinum í Havn sigur løgmaður frá um samgongusamráðingarnar, sum hann einsamallur og uttan Mikines-málning, málar fram fyri okkum sum ein túrur úr Sørvági út til Mykinesar. Sannførandi myndamál, sum er í fleiri løgum. Fyrsta er at løgmaður er skipsførari og kennir til sigling inni undir landi. Sannførandi. Síðani tann privata og ósagda søgan, sum hongur uppi við og elvir til eina ótilgjørda samkenslu í almenna rúminum. Tvífalt sannførandi, uttan at orð er grett. Spennandi og hugvekjandi tá politiskir persónar og politisk mál fara út um turrisligu karmarnar og gerast menniskjanslig við einum greiðum myndamálið, sum talar beint til veljaran. Bravo, løgmaður. Men hov, okkurt manglar. Tað byrjar við p...


text:
Sverri Egholm
23.01.2018 - 13:26
Tíðindi > Samfelag & Politikkur > Arbeiðsmarknaður
Júst hvussu nógv verkfallið kostaði vil Jógvan Philbrow, formaður í Pedagogfelagnum ikki siga, men hann sigur, at tað liggur um 30 milliónir krónur. Tað upplýsti hann fyri útvarpinum á middegi.
Tey, sum hava verið longst, hava verið í verkfalli í 33 dagar, so hetta er ikki ein bíligur umgangur hjá pedagogfelagnum, sum hevði umleið 2000 limir í annaðhvørt verkfalli ella verkbanni í desember og januar mánað.
Um tað verður neyðugt við láni at rinda allar pengarnar vil Jógvan Philbrow heldur ikki siga nakað um.
- Vit satsa uppá fult endurgjald, men enn hava vit ikki fingið allar upplýsingar inn frá kommunum og landinum, sigur Jógvan Philbrow við Kringvarpið.
Hann væntar, at tá januarmánaði er farin framvið, hava øll fingið endurgjald.


text:
- Hóast landsstżriš nęrum dagliga sendir frįbošanir śt um positivu gongdina ķ skatta- og avgjaldsinntųkum landskassans, so er veruleikin ein annar.
Hetta stašfestir Aksel V. Johannesen, formašurin ķ Javnašarflokkinum, sum nś krevur at fįa rųttu tųlini fyri, hvųrja įvirkan flatskatturin hevur havt į inntųkur landskassans.
Formašurin greišir frį, at tį iš landsstżriš fer so lętt um sannleikan, er neyšugt, at almenningurin fęr rųttu upplżsingarnar.
- Veruleikin er tann, at vanligu inntųkur landskassans eru munandi lęgri higartil ķ įr ķ mun til sama tķšarskeiš ķ 2011.
Tį landsstżriš samanber inntųkurnar frį 2012 viš 2011, verša skatting av pensjónum bęši viš inngjaldi og śtgjaldi tiknar viš ķ uppgeršina fyri 2012.
- Men ķ 2011 fekk landskassin bara skattiinntųkur frį pensjónsśtgjaldi. Skulu vit sķggja beinleišis hvųrja įvirkan flatskatturin hevur havt į inntųkur landskassans, so mugu tųlini, iš verša brśkt vera samanberilig.
Taš, sum landsstżriš tilvitaš ger fyri at villeiša almenningin, svarar til at samanbera perur viš bananir, sigur Aksel V. Johannesen.
Harumframt vķsir hann į, at skattainntųkur frį pensjónsinngjųldum eru ikki nżggjar inntųkur, men einans framskundan av inntųkum, sum verša futtašar av ķ einum glantrileiki her og nś, og sum vanligi fųroyingurin kemur at svķša fyri um fį įr.
- So eitt er, at landsstżriš spęlir hasard viš okkara vęlferšarsamfelag.
- Men ikki nokk viš tķ, so royna tey eisini bluffa viš villeišandi upplżsingum ofta sendir śt į nįttartķš um hvųrjar avleišingar flatskatturin hevur havt į landskassan, sigur Aksel V. Johannesen.
Tķ hevur hann sett landsstżrismanninum ķ fķggjarmįlum eina rųš av §52a fyrispurningum hesum višvķkjandi.
---


text:
Kollafjørður er ein væl útbygdur partur av Tórshavnar kommunu, men kortini er hóttafall á hesi stóru bygd. Fyri nøkrum árum síðani varð skúlin útbygdur og nýtíðargjørdur. Ítróttahøll og læknamiðstøð vórðu bygdar, og í fleiri umførum eru bryggjur bygdar.
Men einum hevur haltað við alla tíðina. Tað er møguleikunum at setast í búgv í Kollafirði. Tí er fólkatalið minkað úr 1000 niður í 900 eftir nøkrum fáum árum. Talið á skúlabørnum er eisini minkandi; so mikið nógv, at neyðugt hevur verið at leggja flokkar saman í Kollafjarðar skúla. Hetta eru armóðstekin.
Nú hevur býráðið loksins samtykt at byggja nýggjan dagstovn í Kollafirði í staðin fyri tær báðar fyribilsloysnirnar, sum hava verið seinastu mongu árini. Tað er upp á høgu tíð. Ætlanin er, at stovnurin, sum verður bygdur um somu leið sum skúlin, ítróttarhøllin, svimjihøllin og læknamiðstøðin, skal kunna hýsa eini 80 børnum.
Skula allar hesar útbyggingar í Kollafirði saman um tikið geva nakra meining, so er neyðugt í minsta lagi at halda fólkatalið í bygdini við líka. Kommunan kann ikki longur hyggja at, meðan bygdin bløðir út, tí tað unga fólkið ikki fær sett seg niður í bygdini.
Tað er ongin loynidómur, at ungir kollfirðingar nú í nógv ár hava leitað sær úr bygdini og kommununi í aðrar bygdir í grannalagnum, har møguleikarnir fyri at fáa fatur á grundstykki eru betur enn í Kollafirði.
Neyðugt at endurskoða grundstykkjapolitikkin
Víst hevur tað verið trupult at fáa útstykkingar í lag, tí jørðin til tess er ikki eyðfingin. Nú er so aftur ein nýggj útstykking komin upp undir borðið. Hon ætlast at fevna um 24 stykkir fram við einum nýggjum vegi í Hamrabø. Í roynd og veru eru bara tær seinastu undirskrivtirnar eftir at seta undir pappírini. Vónandi verður tað skjótt.
Tað hevur víst seg at vera torført at selja kommunal grundstykkir í bygdum í Suðurstreymi, t.d. Nólsoy og Kaldbak. Prísurin saman við verri møguleikum at fáa fígging til húsabygging har sigst vera høvuðsorsøkin. Tað kann so væl verða, at vit fáa sama trupulleikan í Kollafirði.
Tí er alneyðugt, at kommunan sum skjótast endurskoðar sín politikk um grundstykkir á bygd. Hesin problematikkur má onkursvegna loysast í einari serskipan, hvørs høvuðsendamál er halda við líka og/ella tryggja natúrliga menning í bygdunum í kommununi.
Er tað so, at Tórshavnar kommuna kappast móti kommunum, sum nærum geva grundstykkini burtur, so má okkara kommuna eisini brúka tann møguleikan onkursvegna. Annars eru sjálvt fólk í grannabygdum ikki líka fyri landsins lógum.
Jógvan Arge,
varaborgarstjóri í Tórshavnar kommunu
---


text:
GRANSKING: Fiskaaling hevur seinnu árini ment seg nógv á granskingar- og menningarøkinum og
gjørt stórar íløgur í at menna granskingarførleikar og karmar at granska í.
Virksemið hjá P/F Fiskaaling snýr seg í alt størri mun um gransking, menning og ráðgeving, umframt veiting av ymsum tænastum til alivinnuna.
Eini 20 ymiskar verkætlanir eru í gongd á Fiskaaling í løtuni. Hesar spenna frá gransking í bakteriusamfeløgum á biofiltrunum á smoltstøðunum, til kanningar av, hvussu eitt nú aliútgerð stendur seg á harðbalnum aliøkjum.
Fiskaaling hevur bygt upp ein dygdargóðan fakligan førleika, ið ger, at felagið kann gera ymsar fakliga grundaðar tænastur og konsulentuppgávur fyri føroysku alifyritøkurnar, eins og fyri aðrar áhugaðar aktørar, herundir myndugleikar. Felagið kann í dag bjóða fleiri tænastur til alivinnuna. Eitt nú steym- og aldumátingar, trolingar eftir lýs, lúsateljingar, rognkelsiskanningar, kanningar av AGD, molelylerbiologiskar kanningar, kanningar av biofiltrum og annað.
Mest týðandi orsøkin til menningina og grundarlagið undir grundrakstrinum av granskingar- og menningarvirkseminum er játtanin, sum Fiskaaling fær á hvørjum ári fær úr landskassanum. Eisini søkir felagið stuðul og samfígging frá ymsum grunnum, skipanum og privatum feløgum til verkætlanir innan gransking og menning.
Tann tænastan, sum fyllir mest hjá Fiskaaling, eru lúsateljingarnar. Tá kunngerðin um yvirvøku og tálming av lýs á alifiski varð broytt í 2016, øktist teljingartíttleikin og talið av taldum ringum munandi. Í dag er tað ein treyt, at 10 fiskar úr hvørjum einstøkum aliringi verða taldir fyri lýs minst aðruhvørja viku. Hetta merkir, at fólk frá Fiskaaling eru úti á hvørjum einstøkum aliringi minst 14. hvønn dag.
Um nakar ynskir at vita nærri um virksemið hjá P/F Fiskaaling, kann viðkomandi ringja til Jóhonnu Lava Køtlum, stjóra, tlf. 77 47 47.


text:
Danjal av Rana 14.08.2017 (11:34)
Hassjhundurin avdúkaði Kris
Rættarmálið móti kenda country-sangaranum Kristoffer Kristofferson varð avgreitt í Føroya rætti í morgun.
Kendi sangarin bleiv tikin á Vága Floghavn, tá hann í septembur í fjør kom til Føroya, tí hann skuldi spæla nakrar konsertir, m.a. til frama fyri Barnaheiminum.
Í rættinum í dag greiddi ákæruvaldið frá, at tað var hassjhundurin, sum hevði avdúkað Kris Kristofferson. Tá tollvaldið kannaði viðførið, funnu teir trý gramm av marihuana og 23 joints, tað vil siga marihuanasigarettir. Hann greiddi frá, at rúsevni var til egið brúk hesar fýra dagarnar, hann skuldi vera í Føroyum.
Kris Kristofferson játtaði seg sekan og valdi eisini at rinda 1.000 krónur í veð beinanvegin. Hann fekk upplýst frá tollvaldinum, at tað var vanliga bótin fyri slíkt lógarbrot.
Í dag hevur Føroya Rættur so staðfest revsingina, sum gjørdist 1.000 krónur í bót.
Kris Kristofferson var ikki sjálvur til staðar, men hevði givið Føroya Rætti skrivligt samtykki, um at málið kundi viðgerast uttan at hann var til staðar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Heilsurøktarafelagið móti Kommunala Arbeiðsgevarafelagnum
Støða
Opið
Rættur
Fasti Gerðarrættur
Evni
Arbeiðsmarknaðarlóggava, Gerðarrættarmál (tulking o.a., s.b. FG §6(3)), Rættindi, Viðbót, annað viðurlag
Partar
Almanna- og Heilsurøktarafelag Føroya - A&HF, Kommunala Arbeiðsgevarafelagið - KAF
Mál
1
Ár
2018
Lýsing
Heilsurøktarfelagið ger galdandi, at Kommunala Arbeiðsgevarafelagið skal viðurkenna, at limir hava rætt serligt gjald fyri undirvísing og fyrireiking av frálæru eftir reglunum í § 15, skt. 1 nr. 3, smb. stk. 2 umframt stk. 5 í sáttmálanum fyri tímalærarnar hesi hesi hava undirvíst avvarandi hjá fólki við demens á vári 2017.
Viðgerðin
Tann 21.02.2018 móttikið kærurit dagfest 15.02.2018 -


text:
Fyrsta bók í røðini um dóttir Skammaran...
Fyrsta bók í røðini um dóttir Skammarans.
Dina fær ein stóran trupulleika at strí...
Dina fær ein stóran trupulleika at stríðast við, tí ein fremmandur kemur og vil hava samband við hana. Hesin fremmandi fær mammu Dinu ...
Skal Drakan steðgast, skal tað vera nú....
Skal Drakan steðgast, skal tað vera nú. Men Dina heldur, at ætlanin hjá Nico at basa Drakani er vandamikil og ikki skilagóð - og strí...
Familjan Tonerre er flýggjað niðan í Há...
Familjan Tonerre er flýggjað niðan í Hálendið. Men tann hevndarhugaði Drakan og drekaherur hansara fáa alsamt meira vald, og Skammarin ...


text:
NordikSolo
- tað besta til tín millum 18 og 28 ár
Vit hava savnað hópin av avsláttri, ókeypis tænastum og bestu fíggjarligu treytirnar til tín millum 18-28 ár.
Tá ið tú gerst limir í NordikSolo, fært tú atgongd til Solopakkan, har vit hava savnað tær bestu tænasturnar, ið gera gerandisdagin eitt sindur stuttligari og gera tað lættari hjá tær at hava yvirlit yvir tíni fíggjarviðurskifti. Harafturat fært tú ein persónligan ráðgeva, ið tú altíð kanst seta teg í samband við, um tær tørvar ráðgeving.
Tú verður somuleiðis kundi í Ungdómsbankanum, ið er snikkaður til tín sum ungan kunda, so at vit kunnu møta tær har, tú ert, og tá ið tú hevur tørv á okkum.
Solopakkin
Sum NordikSolo kundi fært tú alt tað besta
- Vælkomugáva - 2 stk. atgongumerki til Havnar Bio við poppkorn-menu
- Ókeypis Mastercard Debit Standard
- Fastan persónligan ráðgeva
- Rentufyrimunir á útvaldum tænastum
- 20% í avsláttri av tryggingum, sí niðanfyri
- Ókeypis Visa/Dankort, eisini við persónligum sniði
- Ókeypis at stovna lán ella kreditt upp í 30.000 kr. (treytað av vanligari kredittmeting)
- Ókeypis Netbanka og boðtænastu
- 25% í avsláttri, tá ið tú skalt veksla gjaldoyra


text:
Pensionistafelagið varð stovnað 1986.
Pensionistafelagið hevur eitt sera snotuligt og hugnaligt hús,
sum varð tikið í nýtslu í 1992, hetta hús verður nógv brúkt.
14. hvønn dag er bingo í húsinum.
14. hvønn dag er hugnaløta, har verður bundið og spælt kort.
Einaferð um árið verður farið útferð, hesar ferðir eru bæði innan- og uttanlands.
Ein mánað undan jólum og páskum savnast tey at gera prýði.
Hetta verður skipað sum ein jólasøla og ein páskasøla.
Tey hava eisini jólahugna og einaferð um árið ræstkjøtaveitslu.
Formaður í pensionistafelagnum er Martin Rasmussen, tlf. 448611 og 220864
teldupostur: Denne e-mail adresse bliver beskyttet mod spambots. Du skal have JavaScript aktiveret for at vise den.


text:
Sigrun
Gunnarsdóttir: Tað stóra í tí smáa
Listasavn Føroya
26. januar - 2. apríl 2018
Listin hjá Sigrun Gunnarsdóttir brýtur frá tí, sum vit kenna í føroyskum høpi, bæði í innihaldi og stíli. Málningarnir siga søgur, sum spretta úr lívi og tonkum hennara. Náttúran er ofta berandi í føroyskari list, men hjá Sigrun er menniskjað í miðdepli. Á ein naivistiskan og surrealistiskan hátt málar Sigrun Gunnarsdóttir sniðfundigar myndir við djúpum innihaldi. Myndirnar avmynda náttúru, familju og átrúnað og viðgera eksistentiellar spurningar. Stílslagið er figurativt og forteljandi. Sigrun Gunnarsdóttir málar við akrýli á lørift, og hon ger litirnar óblankar og eitt sindur grátónaðar. Bakgrundin er ofta ein stórur, einlittur flati, og umhvarvið av myndevnunum er málað við svørtum linjum. Støddarmunir eru eyðsýndir í myndunum hjá Sigrun Gunnarsdóttir. Hon reingir støddirnar á myndevnunum soleiðis, at ein fuglur kann vera størri enn eini hús, men hann kann eisini vera so lítil, at tað er torført at fáa eyga á hann. Sigrun Gunnarsdóttir greiðir frá, at tankarnir byggja á, at smá ting ikki kunnu vera stór ting fyriuttan, og stór ting kunnu ikki vera smá ting fyriuttan. Tað er sjáldan, at eitt ítøkiligt stað verður lýst í málningunum. Kortini kann eitt serføroyskt eyðkenni hómast í umhvørvinum og fólkunum. Eftir stendur huglagið av Føroyum. Við einføldum, figurativum myndamáli málar Sigrun Gunnarsdóttir tað, sum liggur henni á hjarta. Sigrun arbeiðir við nøkrum ávísum myndevnum, til dømis bíbliusøgum, ævintýrum, familjukærleika og aldurdómi. Súmbol eru týdningarmikil partur av hesum myndaheimi, og tey eru vorðin eitt sermerki í listini hjá henni.
Fríggadagin 26. januar kl 16 verður fernisering á Listasavninum. Solveig Hanusardóttir Olsen, savnsumsjónarfólk, bjóðar vælkomin. 17 Sangarar framføra nøkur løg. Hanna Jensen, forkvinna í Løgtingsins mentanarnevnd, setur framsýningina. Sigrun Gunnarsdóttir verður til ferniseringina, og savnið bjóðar ábit.
Listasavn Føroya gevur út bókina "Tað stóra í tí smáa". Bókin fæst fyri serprís upplatingardagin.
Framsýningin er opin til 2. apríl 2018
Øll eru vælkomin.


text:
VERKÆTLAN Í 9. FLOKKI
VERKÆTLAN Í 9. FLOKKI
Verkætlanarvikan í 9. flokki byrjar mánadagin 29. feb. kl. 8:00 og endar fríggjadagin 2. feb. kl. 12:00. Høvuðsevnið fyri verkætlanaruppgávuna hesaferð er Føroyar 2017/18.
Flokslærarar og vegleiðarar í sambandi við verkætlanarvikuna hjá 9. flokki eru: Malan Eyðunsdóttir, Malan Dahl, Barbara Krossteig Olsen, Bergur Rasmussen og Eddie Joensen. Jónfríð Jóannesarson arbeiðir við teimum næmingunum, sum hava valt íverksetan. Teirra íverksetanarhugskot verður uppgávan, sum tey lata inn og leggja fram. FM í íverksetan verður 23. februar. Mánadagin, týsdagin og mikudagin í aðru verður próvdømt.
Tíðir
o.a.:
Næmingarnir møta hvønn morgun kl 8 til
morgunsamling hjá sínum lærara. Her verður tryggjað, at allir næmingar/bólkar
eru klárir til dagin og eingi ivamál eru.
Næmingarnir kunnu arbeiða á
skúlanum, so leingi lærarar eru til staðar.
Næmingar kunnu arbeiða
aðrastaðni enn á skúlanum eftir avtalu við lærara.
Næmingarnir møta aftur á skúlanum kl 13 mánadag, týsdag, mikudag og hósdag at
taka samanum saman við sínum lærara. Avtalur kunnu tó gerast við bólkar um undantak, so tey ikki nýtast at
koma aftur á skúlan kl 13.
Mánadag, 29. feb.
til fríggjadag 2. feb.
Verkætlanararbeiði
Fríggjadagin 2. februar kl. 12.00
Verkætlanaruppgávan skal latast inn. Tað er:
Loggbók:
hon telur við í próvdømingini.
Skrivligt tilfar:
Minsta krav til skrivligt avrik er ein synopsa. Verður
uppgáva skrivað, er hon at rokna sum ítøkiligt avrik.
Ítøkiligt avrik:
Ítøkiligu avrikini skulu vera liðug fríggjadagin
og latast inn. Men hava næmingarnir brúk fyri avrikunum til at fyrireika seg
til framløguna, kunnu teir fáa avrikini við heim. Næmingarnir kunnu tó ikki
arbeiða víðari við avrikunum.
Mánadagin
8.feb, týsdagin, 9. feb, mikudagin 10. feb
Framløgur og próvdøming
Les um
framløgu í fjør HER.


text:
Teldupostur
Teldupostur er postur sendur millum teldur. Á føroyskum verður tað stytt til t-postur, tó verður eisini enska heitið e-mail brúkt á føroyskum. Í staðin fyri teldupostur kann ein eisini siga teldubræv. Fyri at kunna senda eitt teldubræv er neyðugt at hava ein teldupost bústað (adressu). Felags fyri allar teldupost adressur er, at tær innihalda teknið @. Eitt dømi kann vera domi@domi.fo. Teldupost adressurnar kunnu ikki innihalda føroysku bókstavar sum t.d. á, í, ó, ú og ð. Fólk brúka ofta sítt navn ella stytting av navninum í teldupost adressuni. Tað finnast nógvir ymiskir veitarir, har ein antin kann keypa sær eina ella fleiri teldupost adressu, og so finnast tað eisini altjóða veitarir, har ein kann fáa sær eina ókeypis t-post adressu, t.d. Gmail frá Google ella Hotmail frá Microsoft. Tá talan er um ókeypis teldupost adressur slepst ofta ikki undan lýsingum á netinum, sum t.d. kunnu síggjast í høgra bredda ella aðrastaðnis innbakkanum. Ein kann innstallera eina teldupost adressu á teldu síni, men tey flestu ynskja eisini at hava atgongd til sín teldupost frá fleiri ymiskum teldum, tá verður innrita gjøgnum eina ávísa heimasíðu. Hotmail adressur sum tann frá Microsoft ella Google eru ikki knýttar at nakrari ávísari teldu, ein kann rita inn frá hvørjari sum helst teldu, um bert ein minnist til brúkaranavnið, sum er t-post adressan og til loyniorðið. Teldupostkassin er ofta býttu upp í fleiri partar. T.d. er innbakkin sum oftast tað fyrsta ein kemur til, har er allur inngangandi teldupostur at finna. Sendur postur er fyri seg, kladdur fyri seg, slettaður postur fyri seg, spammpostur fyri seg osfr. Hetta sæst sum oftast til vinstru ella ovast á teldupost síðuni.
T-postur í dag[rætta | rætta wikitekst]
Man brúkti t-post áðrenn internetið varð útbygt. Í dag verða t-postar sum oftast sendir via SMTP (Simple Mail Transfer Protokol) í samstarvi við DNS og POP3/IMAP. Ein vanligur t-postur inniheldur hesir teigar:
- Frá
- Til
- Evni
- Innihald
Harumframt er ein "Send" knøttur, sum brúkarin skal trýsta á við músini, tá teldubrævið er klárt at verða sent til móttakran. Ein kann senda til ein ella fleiri móttakrar. Um talan er um fleiri móttakarar, so verða teldupost adressurnar sum oftast skildar sundur við komma (,) ella semikolon (;). Til ber eisini at víðarisenda eitt teldubræv til ein annan móttakara við at trýsta á "Víðarisend" og síðan útfylla adressu teigin og so trýsta á Send knøttin.


text:
Eksperimenterandi poesi líkist ikki tí vit kenna og halda at poesi skal vera. Hetta skilja navngivnar høvundar kanska ikki, ið dúliga hava loyst sær buksurnar og skitið á øll og alt seinastu tíðina. Meðan bókmentafrøðingar standa klárir við teirra básum, klistrimerkjum og frímerkjaalbummum at proppa alt niður í, so sum heldur einkisgandi heiti sum sentrallyrik, kvinnubókmentir ella økopoesi, ið ikki sigur nakað um nakað serligt, men kann vísa seg at vera ein niðurundirgerð, ein minking og ein annar máti at kolldøma okkurt man valla skilir, ella tímir at seta seg inn í. Í mun til hetta, so hevur Klougart fatur á nervanum í modernaðari poesi.
Vit mugu ongantíð støðga kanningini av hvat vit kunnu við poesi. Vit mugu ongantíð fastfrysta hana sum ein serligan form. Poesiin má ikki vera fremmand yvir fyri heiminum ella rein 'pen' fagurfrøði í tomgongd. Í seinasta enda mugu vit eisini góðtaka, at tað finnast fleiri poetologiskar leiðir inn til yrkingina og at tað er hesin opinleikin, ið kann definerað hvat poesi er í dag og einki annað. Poesi er ein samrøða við iva, tað fremmanda og tað vit ikki skilja.


text:
Í 2014 var skatturin hjá føroyskum havbúnaði tils. 426 mió kr. Hetta talið fevnir um partafelagsskatt, kapitalvinningsskatt, loyvisgjald og tøkugjald hjá teimum 4 fyritøkunum í hesari vinnugreinini. Hetta er methøgt og ein øking á uml. 180 mió kr. í mun til 2013, tá skatturin var tils. 245 mió kr.
Partur av teimum 426 mió kr. er útsettur skattur, sum verður avsettur at vera útgoldin til tað almenna seinni, men framvegis fekk tað almenna útgoldið omanfyri 300 mió kr. í 2014.
Í hesum tølum er ikki íroknaður persónligur inntøkuskattur hjá teimum starvsfólkunum, ið starvast í føroyskum havbúnaði. Heldur ikki er íroknaður skatturin av tí avleidda virkseminum, sum havbúnaðurin skapar. Eitt nú av teimum íløgum, sum havbúnaðurin í hesum árum ger fyri at framtíðartryggja seg, so hann er betri førur fyri at standa ímóti avbjóðingunum í komandi árum.
Havbúnaðarfelagið væntar, at við teimum røttu karmunum um virksemið, fara skattainntøkurnar hjá tí almenna frá føroyskum havbúnaði at økjast í komandi árum.


text:
Gips má undir ongum umstøðum brennast. Tað gevur sera dálkandi útlát frá sær og terir ketilin á Brennistøðini. Gips skal latast til IRF fyri seg.
Hvar kann tað latast inn?
Privat: Á kommunalu endurnýtsluplássini. Gips kann lastast inn í lokaðari bingju ella stórsekki, sum má standa turt. Tað er týdningarmikið, at regn ikki sleppur at gipsinum, tí tá er tað ikki til at fáast við.
Vinna og kommunur: Til IRF á Gjánoyri – eftir avtalu við IRF.
Hvar fer tað?
Gips má ikki brennast, tí tað gevur sera dálkandi royk frá sær. Í staðin verður gips tyrvt í mold, har tað ongan skaða ger fyri umhvørvið, av tí at gips er eitt náttúrutilfeingi.
Gips verður tyrvt á umhvørvisgóðkendum tyrvingarplássi hjá IRF.


text:
Mánakvøldið skipar Kvinnufelagið fyri heysthugna, har nakrar av kvinnunum, sum luttóku á stórari kvinnuráðstevnu í Malmø í summar, fara at fortelja og hugleiða um ferðina og ráðstevnuna.
Ráðstevnan Nordisk Forum ’14 fevndi um fleiri dagar, óteljandi tiltøk og túsundatals luttakarar, harímillum fleiri úr Føroyum.
Tær fimm, sum vitja Kvinnufelagið mánakvøldið, og fara at fortelja um tað nýggjasta innan javnstøðu í Norðurlondum, eru:
Katrin Kallsberg, forkvinna í Javnstøðunevndini
Siri Sørensen, blaðstjóri á Kvinna
Signhild V. Johannesen, nevndarlimur í Demokratia og býráðslimur í Klaksvík
Marna Jacobsen, ritstjóri
Helena Fríðheim, námsfrøðingur
Hvar og nær:
Heysthugnin verður í Mettustovu í Havn hin 27. oktober kl. 19.30 og er fyri allar limir.
Eisini lokka vit við drekkamunni og søtum afturvið.


text:
Gävleborgs län
Gävleborgs län er ein sýsla í Svøríki. Í vestri hevur Gävleborgs län mark við Dalarnas län og Jämtlands län, í norðri við Västernorrlands län og í suðri víð Uppsala län og Västmanlands län. Gävleborgs län varð stovnað í 1762. Høvuðsstaðurin í Gävleborgs län er Gävle.
Gävleborgs län hevði 277 970 íbúgvar (2013)[1] og eina vídd á 19 629,3 km².
Kommunur[rætta | rætta wikitekst]
- Bollnäs kommuna
- Gävle kommuna
- Hofors kommuna
- Hudiksvalls kommuna
- Ljusdals kommuna
- Nordanstigs kommuna
- Ockelbo kommuna
- Ovanåkers kommuna
- Sandvikens kommuna
- Söderhamns kommuna
Keldur[rætta | rætta wikitekst]


text:
Takkartalan hjá Frimodt
Tað var ein rørdur stjóri á KSS, sum takkaði fyri heiðurin at verða valdur til ársins leiðara innan privata vinnulívið.
Synergi skipaði fyri leiðaradegi um vikuskifti og hæddarpunkti varð tá ársins leiðarar skuldu veljast innan tað privata og almenna.
Frimodt Rasmusen, stjóri á KSS varð valdur til ársins leiðara. Í besta Oscar stíli røddi og hugleiddi Frimodt um møguligu ørsøkirnar at dómsnevndin lat valið falla á seg. Frimodt segði at undangongumennirnir høvdu lagt slóðina, hann røddi um virðini sum gera seg galdandi á KSS og Frimodt legði eina við at fyritøkan má geva aftur til samfelagið. so at Føroya land verður styrkt.
Í salinum sat ein knappur Kringvarpsstjóri, sum fekk løtuna á band. Sí upptøkurnar hjá Johnny í Grótinum niðanfyri.


text:
Koyrikort til bólkarnar AM (lítið prutl og stórt prutl), A (motorsúkklu), B (persónbil) og B/E (stórt viðfestiakfar til persónbil) og koyrikort til traktor ella motoramboð verður útgivið við gildi í 15 ár, tó í mesta lagi til handhavin hevur fylt 75 ár. Koyrikortið verður endurnýggjað við eini nýggjari tíðarbærari mynd.
Koyrikort til bólkarnar C (lastbil), C/E (stórt viðfestiakfar til lastbil), D (buss) og D/E (stórt viðfestiakfar til buss) við útgivið við gildi í 5 ár. Koyrikort til vinnuligan fólkaflutning til bólk BV (persónbil) og DV (buss) verður útgivið við gildi í 5 ár. Koyrikortið verður endurnýggjað við eini nýggjari tíðarbærari mynd og eini læknaváttan til koyrikort. Harafturat skulu koyrikort til vinnuligan fólkaflutning hava eitt ferðslurelaterað fyrstahjálparprógv, sum í mesta lagi má vera 1 ára gamalt.
Koyrikort til persónar, sum hava fylt 75 ár, tá koyrikort verður útgivið, verður givið við hesum gildistíðum:
74-80 ár: 2 ár.
80 ár og yvir: 1 ár.
Umsókn um endurnýggjan av koyrikorti skal latast Akstovuni áðrenn gildistíðin á koyrikortinum er lokin.
Umsøkjarin skal í hjáveru av starvsfólki á Akstovuni undirskriva í serstakum øki á umsóknini. Kann viðkomandi ikki koma á Akstovuna, kann verða farið á nærmastu politistøð at útfylla umsóknina. Við umsóknini skal vera ein mynd, ið lýkur krøvini í § 3, stk. 2, í kunngerð nr. 112 frá 29. september 2005 um koyrikort, umframt neyðugt samleikaprógv so sum áður útgivið koyrikort og ein læknaváttan.
Um viðkomandi endurnýggjar koyrikortið eftir 75 ára aldur, tó 70 ár til og við 31.05.2022, ella vegna heilsustøðu, krevur Akstovan 150 kr.. Í øðrum førum krevur Akstovan 250 kr. fyri endurnýggjan av koyrikortinum.
Eru trý ár ella meira liðin frá tí at gildistíðin at endurnýggja koyrikortið var lokin, skal viðkomandi til eina eftiransandi koyriroynd (ástøðis og verkliga roynd) á Akstovuni, áðrenn koyrirætturin kann verða endurnýggjaður.
Umsøkjarin skal lata fylgjandi skjøl inn til Akstovuna:


text:
Ingi Samuelsen
15.03.2017 - 15:00
Belgiski myndamaðurin, Kevin Faingnaert, hevur vunnið virðislønina Zeiss Photography Award í ár fyri eina røð av myndum úr Føroyum.
Belgiski myndamaðurin vitjaði Føroyar á fyrsta sinni fyri einum góðum ári síðani, og tað er myndarøð hansara, ”Føroyar”, sum fær virðislønina. Talan er um eina røð av myndum úr Føroyum. Talan er bæði um náttúrumyndir, portrett av føroyingum, og hugtakansi gerandismyndir, flest teirra av bygd og fleiri av útoyggj.
Myndarøðin kann síggjast á heimasíðuni hjá Kevin Faingnaert, har eisini ein onnur myndarøð úr Føroyum, ”Saint Olaf’s Wake” er at síggja umframt fleiri aðrar hugtakandi myndir, sum hann hevur tikið á spennandi støðum kring heimin.


text:
Bergtóra Hanusardóttir var fødd í Havn í 1946, og har vaks hon upp. Hon fór til Danmarkar at lesa til tannlækna og er nú sertannlækni.
Bergtóra hevur verið virkin á ymsum økjum, t.d. í studentafeløgum, ítróttafeløgum, í uttanflokkaðum, samfelagspolitiskum arbeiði, so sum í friðarrørsluni og í Fólkafylkingini móti EEC. Serligan stóran dent hevur hon lagt á kvinnupolitiskt arbeiði. Hon var ein teirra, sum stovnaði Kvinnufylkingina, var í blaðstjórnini á Kvinnutíðindum og hevur umboðað Føroyar á kvinnuráðstevnum ymsastaðni í heiminum. Eisini hevur hon sitið í javnstøðunevndini.
Hon hevur skrivað prosayrkingar, stuttsøgur og skaldsøgur. Hon viðger ofta samfelagsligu støðuna hjá kvinnum í sínum skaldskapi. Hon knýtir saman bæði tað persónliga og tað samfelagsliga.


text:
Sosial- og hugvísindi
Sosial- og hugvísindi er tvørgangandi í Horizon 2020. Evnini, sum eru málrættaði sosial- og hugvísindum, eru at finna Participant Portal í SC6 - Europe in a changing world - inclusive, innovative and reflective societies.
European Alliance for Social Sciences and Humanities
European Alliance for Social Sciences and Humanities (EASSH) er felagsskapur, sum er stovnsettur í Paris í 2015. Endamálið er at savna vísinda netverk, felagsskapir, vísindagreinar og universitet, og at virka fyri gransking í sosial- og hugvísindum sum viðkomandi tilfeingi fyri Evropa og heimin.
EASSH er bindilið millum granskingarstovnar, myndugleikar o.o.
EASSH ráðgevur í mun til millumtjóða granskingarmøguleikar og Evropeisku granskingarskráirnar.
EASSH setur ljós á møguleikar, har sum sosialvísindi og hugvísindi kunnu geva íkast til samfelagið.
Á heimasíðuni eru útgávur, hoyringarsvar og annað viðkomandi tilfar um sosial- og hugvísindi. Vitja heimasíðna her
net4society
NCP netverkið - net4society - hevur góð ráð um sosial- og hugvísindi á heimasíðuni.


text:
- Tíðindi, mentan og ítróttur
Tórshavn vertsbýur fyri EM-kapping i flogbólti
Í sambandi við U20 kapping hjá manslandsliðum, bjóðaði Flogbóltssamband Føroya seg fram at hýsa einum bólki hjá U20 monnum.
Í bólkinum eru Føroyar, Skotland, Luksemburg og Ísland.
Eins og í 2008 og 2016, tá ið Flogbóltssamband Føroya skipaði fyri EM-kapping, verður Tórshavn vertsbýur fyri kappingini.
Umbygda Stórhøllin á Hálsi verður gjørd til, so hon kann hýsa tiltakinum við øllum teimum treytum, ið settar verða.
- Føroyskur flogbóltur á altjóða stigi verður sum oftast leiktur í øðrum londum, tá ið lið okkara dystast við onnur. At sleppa at leika á heimavølli enn einaferð er tí forkunnugt og av tí sama sera spennandi hjá allari ítróttini og serliga leikarunum, sum tá sleppa at vísa seg fram fyri egnum áskoðarum, sigur Magnus Tausen, formaður í Flogbóltssambandinum.
Sí eisini


text:
Idaho
Idaho (enskt: State of Idaho) er ein lutstatur í Sambandsríkinum Amerika við umleið 1,5 mió. íbúgvum. Høvuðsstaðurin og størsti býurin er Boise. Í norðri hevur Idaho mark við Kanada (British Columbia), í eystri við Montana og Wyoming, í suðri við Utah og Wyoming, og í vestri við Washington og Oregon. Í 1890 bleiv Idaho stakríki í USA.
Eyknevni er Gimsteinstaturin (Enskt: The Gem State).
Landalæra[rætta | rætta wikitekst]
Náttúra[rætta | rætta wikitekst]
Eystast móti fjøllunum ganga stór fylgi av neytum, hetta eru kjøteyt, og eru tey hálvvill. Fyrr høvdu teir menn á rossbaki at ansa eftir teimum. Har er eisini nógv til av seyði og rossum. Landslagið í Klettafjøllum í Eystur-Idaho er sera vakurt, og summastaðni hava teir friðað stórar víddir, so har má ikki mannahond koma at. Her kanst tú síggja brøtt fjøll, gjáir, dimmar, líðir, vøkur vatn, har tað yður av sílum, sum tú kanst fiska, heitar goskeldur, risatrø og ikki at gloyma - spakar visundar og bjarnir.
Á hesum friðaða landi gongur nøgd av dýrum, sum sjálvsagt eisini eru friðað. Har eru bjarnir, bævrar, vísundar, o.o. Gitnasta av hesum parkunum, teir kalla, er Yellowstone National Park, sum er størri enn Sæland. Til at gera tað meira atkomiligt hava teir lagt bilvegir gjøgnum parkirnar og bygt gistingarhús í teimum.
Sí eisini[rætta | rætta wikitekst]


text:
Haldórsvík
Tá tú kemur til Haldórsvíkar sæst, at her liggur nógv stríð og knoss aftanfyri teir teigar, sum bygdamenninir hava velt niðan fjallasíðuna. So bratt er, at grótbakkar eru lagaðar so hvørt, sum teir hava vunnið niðaná. Fáar bygdir munnu hava havt so truplar umstøður at fáa dyrkað lendi. Til bygdina hoyra fýra hagapartar, ið tilsamans eru 12 merkur. Norðan Á (2 merkur og 8 gyllin), Byrgið (4 merkur), Sunnan Fossá (2 merkur og 8 gyllin) og Langasandshagi (3 merkur).
Fólkatalið í Haldórsvík vaks munandi, tá fiskivinnan vant uppá seg í seinnu helvt av 19. øld. Bygdin liggur væl fyri í mun til Norðhavið, so útróðurin fekk stóran týdning. Handil kom tíðliga til bygdina, og ymiskt annað vinnuligt virksemi fylgdi honum. Henda støða helt sær, til miðsavnanin í landinum av álvara fór at gera vart við seg.
Í 1970-árunum var nógv gjørt við at bøta um havnaviðurskiftini, og at seta á stovn flakavirki, so bygdin kundi fylgja við samfelagsmenningini. Hetta eydnaðist rættiliga væl, fitt av arbeiðsplássum kom burturúr, og hóast rákið innan fiskivinnuna á landi hevur verið at savna virkini saman í størri eindir, er fiskavirkið í Haldórsvík – nú nøkur eigaraskifti hava verið – framvegis sjálvstøðugt.
Í Haldórsvík finna vit sjáldsamu áttahyrntu kirkjuna, sum tann einasta av sínum slagi í Føroyum. Hon varð bygd við fyrimynd eftir kirkju á Frederiksberg í 1856 – sama ár sum Kongaligi einahandilin var avtikin – og umbygd í 1932. Torbjørn Olsen málaði í 1996 forvitnisliga og nýskapandi altartalvu til kirkjuna, sum kom í staðin fyri ta gomlu. Myndevnið er seinasta kvøldmáltíðin, og andlitini við borðið tykjast rættiliga kend manna millum í Føroyum.
Í Haldórsvík ganga børnini í skúla til og við 7. skúlaár, og síðan fara tey í framhaldsdeildina á Oyrarbakka. Ein partur av skúlabørnunum koma úr grannabygdini, Langasandi.


text:
Frálærutilfar
Bøkur, ljósrit og Microsoft Office
Frálæran er ókeypis, men gjaldast skal fyr bøkurnar. Eisini tekur skúlin eitt næmingagjald fyri ljósrit og Office365 licens. Tvs. at við at gjalda næminggjaldið, fáa næmingarnir Microsoft Office forritið at brúka, meðan tey ganga á miðnámsskúla.
Logga á Office 365:
Orðabøkur og rættstavari
Umframt vanligu skúlabøkurnar er neyðugt at eiga ella hava atgongd til ymisk sløg av orðabókum. Á heimasíðuni sprotin.fo fært tú ókeypis atgongd til føroysku orðabøkurnar. Í samband við føroyska rættstaving er “stavarin” eitt hent amboð. Rættstavarin kann takast niður á stava.fo.


text:
Fimleikaár nr. 50 hjá Fimleikafelagnum Støkk er við at halla. Nógv tiltøk hava verið á skránni hetta fimleikaárið nú felagið fylti fimmti í november, og hetta vikuskiftið verða tríggjar fimleikaframsýningar hjá felagnum.
Leygarmorgunin kl. 11 verður framsýning við børnum undir skúlaaldur. Leygardagin og sunnudagin kl. 15 eru framsýningarnar við liðum frá 1. flokki og uppeftir. Allar sýningarnar eru í Bylgjuni í Runavík.
Felagið hevur fjølbroyttan fimleik at vísa fram, m.a. foreldur og børn, børn undir skúlaaldur, ung og eldri breiddarlið í rútmu og reiðskapi, tricking, kappingarlið í reiðskapi og estetisk kappingarlið. Undir framsýningini verða merki og ídnisprógv handað.
Allar dagarnar verður skipað fyri páskareggjatombola. Eisini kann kaffi og okkurt afturvið keypast úti í gongini. Atgongumerkjasølan byrjar ein tíma undan framsýningini.
Sí skránna fyri sýningarnar her.


text:
Býráðsfundur 31. januar 2008
1.
J. nr. 230 – 08/00003
Møguligt on-line samstarv millum Bókasavnið í Skála skúla Glyvra Bókasavn.
-Mentanarnevndin hevur á fundi 03/01-2008 gjørt av at fáa kanna um tað ber til at knýta søvnini saman við verandi útgerð, ella hvat møguliga skal til fyri at fáa hetta gjøgnumført.
-Býráðið hevur á fundi 31/01-2008 samtykt at taka undir við mentanarnevndini.
2.
J. nr. 352 – 08/00008
Foreldur at børnum í Barnagarðinum í Oyndarfirði heita á kommununa um at seta frítíðarskúla á stovn í Oyndarfirði.
-Sosiala nevnd hevur á fundi 22/01-2008 mælt til at miðað ímóti, at tænastustøðið skal verða tað sama í allari kommununi.
-Býráðið hevur á fundi 31/01-2008 samtykt at taka undir við sosialu nevnd.
3.
J. nr. SK 60 – 07/00772
Í skrivi df. 15/11-07 spyr Jógvan Niclasen, Tórshavn um hvørjar møguleikar hann hevur, um hann keypir neysti matr. nr. 60 í Skálafirði:
Er tað møguleiki at keypa stykkið uttan um neystið ?
Er tað møguligt at byggja tilbygning suður úr neystinum ?
Hvar kann rottangi setast ?
Ásetingarnar fyri D1-øki stk, a) og b) eru:
1. Øki D1:
a) Økið verður nýtt til neyst og havnarlag í samband við hetta.
Byggivaldi kann loyva at loft á neysti verður innrættað til ítróttar- og onnur frítíðarfelagsrúm í samband við fríðtíðarítriv í samband við sjógvin.
b) Bygging kann bert fara fram eftir útstykkingarætlan, sum fevnir um alt økið og sum samsvarar við pkt. c og d í hesum stk.
Tað er onki sum forðar fyri at økja um grundstykkið í ásetnigunum til D1-øki, heldur ikki at gera tilbygning uppí neystið.
Annars heldur Tekn. deild at tað var rættast at gjørt tilbygningin í vestara enda á neystinum
Rottangin eigur at verða settur inni á grundstykkinum.
-Havnarnevndin hevur á fundi 21/01-2008 mælt frá at neystaøki verða seld til summar-húsaktivitetir oa.
Annars mælir havnarnevndin til at geva loyvi til at keypa neyst og eitt lítið øki rundanum ca. 2 m.
-Býráðið hevur á fundi 31/01-2008 samtykt at taka undir við Havnarnevndini.
4.
J. nr. 352 – 08/00045
Hølisviðurskifti v.m. hjá dagrøktini í Runavík.
-Býráðið er á fundi 31/01-2008 kunnað um málið.
5.
J. nr. 132 – 07/00630
Uppskot um at skipa fyri forskúlatilboðið og frítíðaransing til børn fyri skúlaaldur.
Ummæli frá Sosialu Deild:
Í samband við at børn børnini við serligum tørvið í Søldarfjarðar skúla møguliga flyta í Glyvra skúla, mælir sosiala deild til at umhugsa at flyta Frítíðarskúlan í Søldarfjarðar skúla og evt. at stovna forskúla.
Á hendan hátt kunnu vit loysa akutta hølistrupulleikan hjá Frítíðarskúlanum og Dagrøktini, umframt at økja um samlaða ansingartilboðið.
-Sosiala nevnd hevur á fundi 22/01-2008 mælt til at hølistrupulleikarnar hjá Frítíðaransingini og Dagrøktini verða loystir skjótast gjørligt, við at nýta tøku skúlabygningarnar. Í hesum sambandi raðfestir sosiala nevnd frítíðartilboð til 2. flokk framum forskúlatilboð. Málið eigur at vera, at Frítíðaransing verður flutt til Søldarfjarðar og at Dagrøktin fær doktarahúsini til spælistovu.
-Býráðið hevur á fundi 31/1-2008 samtykt at Mentanarnevndin og Sosiala nevnd í felag viðgera málið, saman við leiðslu skúlans.
6.
J. nr. 502 – 07/00343 og J. nr. SK 404 – 07/00565
Tá kærufreistin var úti 12/12-2007 var ein kæra er komin til Býarplansbroytingina í Horni á Skála.
Ummæli frá Teknisku Deild:
Í skrivi df. 28/11-07 mótmæla Nanna Poulsen, Tórshavn, Carlo Poulsen og Regin Poulsen, Skála við gamla býlingin í Horni á Skála.
TD hevur tillaga býarplansuppskotið saman við Símun Arge, fornfrøðingi soleiðs, at byggiætlanin ikki órógvar møgulig fornminni á staðnum.
TD mælir frá at ganga mótmælunum frá Nanna Poulsen, Tórshavn, Carlo Poulsen og Regin Poulsen, Skála, sum eru dagfest 06/08-07 og 28/11-07 á møti.
-Byggi- og býarskipanarnevndin hevur á fundi 23/01-2008 mælt til at taka undir við tilráðingini frá Tekn. deild.
-Býráðið hevur á fundi 31/01-2008 samtykt at taka undir við byggi- og býarskipanarnevndini.
7.
J. nr. 503 – 08/00038
Útstykking í Saltangará og á Glyvrum
Býráðsumsitingin hevur heitt á Teknisku deild um at finna út av hvussu nógv grundstykkir kunnu fáast í útlagda B-økinum víðari frá útstykkingini sum er í ger við Hjallaveg og Norðurhædd.
Ummæli frá Teknisku Deild:
Í Saltangará er útlagt í býarplaninum til uml. 20 grundstykkir og 15 á Glyvrum og er samlaða víddin uml. 30.000 m2
-Byggi- og býarskipanarnevndin hevur á fundi 23/01-2008 mælt til at ogna sær tey útløgdu økini inni á Glyvrum.
-Býráðið hevur á fundi 31/01-2008 samtykt at taka undir við byggi- og býarskipanarnevndini.
8.
J. nr. 132 – 08/00002
Interaktivar talvur til Skála skúla.
-Mentanarnevndin hevur á fundi 03/01-2008 mælt til at keypa 3 interaktivar talvur til skúlan á Skála.
-Fíggjarnevndin hevur á fundi 24/01-2008 samtykt at taka undir við Mentanarnevndini. Innkeypið verður gjørt saman við samlaða innkeypinum til Runavíkar skúla.
-Býráðið hevur á fundi 31/01-2008 samtykt at taka undir við mentanarnevndini og fíggjarnevndini.
Samtykt varð eisini at keypa eina interaktiva talvu til Oyndarfjarðar skúla um ynski er um tað.


text:
Nýtt Frøði útkomið við grein um gátuføran ring av Velbastað
mentan03-01-2017 - 20:00 - Jóanis Nielsen
Í fornfrøðiligu rannsóknini, sum Fornminnissavnið gjørdi á Velbastað í summar, kom ein gyltur silvur fingurringur undan kavi.
Enn er ikki eydnast at staðfesta, hvaðani gylti fingurringurin stavar. Hóast ábendingar eru um, at fingurringurin kann stava úr víkingaøld ella miðøld, so vita granskarar ikki um nakran ring, ið kann samanberast við gátuføra fingurringin.
Hetta skrivar Helgi D. Michelsen fornfrøðingur m.a. í nýggjari grein í Frøði, ið júst er komið út.


text:
Fremsti føroyski rockbólkurin verður við, tá ið Summar Festvalurin verður hildin í august.
Tað eru liðin næstan 15 ár, síðani Týr fekk gjøgnumbrot í føroyskum tónleiki við Prix Føroyar luttøkuni og teirra útseting av Orminum Langa. Síðani hevur Týr verið fremsta føroyska rocknavnið við sínum buldrandi kvæðarocki og altjóða framførslum og útgávum.
Við frumkenda rockljóðinum hevur bólkurin vunnið sær ein alt størri status á altjóða pallinum. Onkrir av sangunum hjá Týr hava fingið óvanliga nógvar sýningar á YouTube. Sinklars Vísa er sædd meira enn tvær milliónir ferðir, og sangurin Hold The Heathen Hammer High hevur næsta fýra milliónir sýningar. Hetta er púra óhoyrt fyri eitt føroyskt tónleikanavn og staðfestir, hvussu stórir Týr eru úti í heimi.
Seinnu árini hevur Týr verið støðugt á ferð í Europa, USA og aðrastaðni, og teir eru mest seljandi føroyski tónleikabólkur nakrantíð.
Til Summar Festivalin hevur Týr eisini nakað heilt serligt við í framførslu síni. Pól Arni Holm, sum var sangari í bólkinum fyrstu tíðina, verður serligur gestur, tá ið Týr spælir á Summar Festivalinum.


text:
18. september 2017Nr. 131
Kunngerð um broyting í kunngerð um burturbeining av kloakkspillivatni frá skipum o.ø.
(Linari krøv til skip í innanoyggja rutusigling)
§ 1
Í kunngerð nr. 123 frá 25. november 2005 um burturbeining av kloakkspillivatni frá skipum o.ø. verða gjørdar hesar broytingar:
1. § 2 verður orðað soleiðis:
“§ 2. Burturbeining er eitt og hvørt útlát, frárensl, útblaking ella onnur burturbeining av evnum og tilfari í havið, sum stava frá rakstri av skipum og bátum.
Stk. 2. Kloakkspillivatn er:
1) frárensl, evja og annað burturkast frá vesum og standikummum,
2) frárensl frá sjúkrarúmum, íroknað øll frárensl frá vøskum, baðikørum o.a. frá slíkum rúmum,
3) frárensl frá rúmum við livandi djórum ella
4) annað burturkast, ið er blandað við framman fyri nevndu.
Stk. 3. Kloakktangi er: tangi til savning og goymslu av kloakkspillivatni.
Stk. 4. Næsta land er: strandalinjan ella grundlinjan, haðani sjóumveldið verður ásett. Við landnyrðings Avstraliu eru serligar reglur galdandi, sbr. fylgiskjal IV til MARPOL sáttmálan.
Stk. 5. Føroyska sjóumveldið er: 12 fjórðingar úr grundlinjunum.
Stk. 6. Nýggj skip eru: skip, sum eru latin sum nýbygningar aftan á 27. september 2006, ella har byggisáttmáli er gjørdur, ella kjølurin er strektur aftan á 27. september 2003 sbr. fylgiskjal IV til MARPOL sáttmálan.
Stk. 7. Verandi skip eru: skip, sum ikki eru nýggj.
Stk. 8. Havstøðir eru: pallar og skip, sum bora eftir ella framleiða kolvetni.”
2. Í § 4 verður stk. 2 strikað.
3. Aftan á § 4 verður sett:
“§ 4 a. § 4 er ikki galdandi fyri skip, sum einans sigla innanoyggja í Føroyum. Hesi skip kunnu burturbeina óviðgjørt kloakkspillivatn. Burturbeiningin skal gerast so langt úr landi, sum siglingarleiðin loyvir tí, og í minsta lagi hálvan fjórðing úr landi og hálvan fjórðing frá aliøkjum.
Stk. 2. Eftir 1. juni 2020 er bannað at burturbeina kloakkspillivatn sambært stk. 1, sum ikki er malið og sóttreinsað.”
4. § 5 verður soleiðis orðað:
“§ 5. Á føroyskum sjóumveldi er burturbeining av óviðgjørdum kloakkspillivatni bannað nærri enn hálvan fjórðing úr landi og hálvan fjórðing frá aliøkjum, uttan so at kloakkspillivatnið er viðgjørt í góðkendari skipan sambært § 4, stk. 1, nr. 1. Burturbeining av óviðgjørdum kloakkspillivatni skal gerast so langt úr landi, sum siglingarleiðin loyvir tí.”
5. § 7 verður orðað soleiðis:
“§ 7. Skipanir og útgerð, sum eru nevnd í § 4, skulu viðvíkjandi føroyskt skrásettum skipum verða góðkend av Sjóvinnustýrinum og viðvíkjandi útlendskt skrásettum skipum av einum heimilaðum myndugleika í tí landi, har skipið er skrásett.”
6. § 8 verður soleiðis orðað:
“§ 8. Fiskiveiðieftirlitið hevur eftirlit við, at burturbeining av kloakkspillivatni er í samsvari vi𠧧 4, 4 a og 5.
Stk. 2. Sjóvinnustýrið hevur eftirlit við, at skip og bátar hava góðkendar skipanir og útgerð til burturbeining av kloakkspillivatni sambært § 4.”
§ 2
Henda kunngerð kemur í gildi dagin eftir, at hon er kunngjørd.
Heilsu- og innlendismálaráðið, 18. september 2017
Sirið Stenberg (sign.)
landsstýrismaður
/ Turid Arge (sign.)


text:
23. mars 2018
HM-undankappingardystir verða í Hoyvíkshøllini nú um vikuskiftið.
Vit hava gjørt tað fyrr og trúgva uppá, at vit kunnu gera tað aftur.
Vit hava eitt ungt lið mannað av lyklaleikarum úr Hvonn-deildini. Spæla allar upp til sítt besta, og bera vit áskoðarar tær fram á leið, so kann tað eydnast at tryggja okkum luttøku í enn einum HM endaspæli.
Eins og U21 liðið hjá monnum var væl umboðað av hoyvíkingum, so er U20 liðið hjá kvinnum eisini sett við ungum gentum úr Hoyvik.
Maria Halsdóttir Weyhe, okkara raski playmakari og greiður toppskútti í Hvonn deildini, er við á liðnum.
Eisini hava vit báðar okkara evnaríku málverjar Anniku Fríðheim Mortensen og Vár Højgaard Thomsen við.
Anna á Steig, sum altíð gevur seg mest, er eisini við eins og okkara sterki strikuspælari Durita Toftum Joensen.
Liðið hevur fyrireikað seg væl til uppgávuna, og tær hava millum annað hildið til alla vikuna í Hoyvik, har tær hava havt fleiri venjingar um dagin.
Okkara fyrsta og helst størsta avbjóðing er Slovenia. Tær vóru so óhepnar, at tær orsakað av mjørka, máttu venda aftur til Keypmannahavnar í gjár. Tær lendu tí ikki fyrr enn í dag á middegi í Vágum, og av hesari orsøk er fyrsti dysturin, eftir boðum frá EHF, útsettur ein tíma til kl. 20:00.
Venjarar hjá føroyska liðnum eru Christoffur Gert Nielsen og Per Klarup. Heri Ziska hevur lagt kropsligu venjingina tilrættis.
Skráin er hendan:
Hoyvíkshøllin
Fríggjadagin 23. mars 2018 Føroyar - Slovenia kl. 20:00
Leygardagin 24. mars 2018 Slovenia – Turkaland kl. 19:00
Sunnudagin 25. mars 2018 Føroyar – Turkaland kl. 19:00
23. apríl
23. apríl
22. apríl
21. apríl
19. apríl
18. apríl
18. apríl
15. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Orð: Mikkjal á Ryggi
Lag: Kirkjan hon er eitt gamalt hús
1. Góðska tín, Guð, er altíð stór,
miskunn tú manst okkum vísa.
Fyri tað árið, sum nú fór,
fegin vit vilja tær prísa.
Fell okkum stundum tung vár leið,
snávaðu vit, tú slepti ei;
fallin tú upp vildi rísa.
2. Um so ei alt til vildar gekk,
møtti enn mangur ein bági,
fólkið til matna og klædna fekk
fullført av tínari náði,
saknaði ikki hús og heim,
mildur tú gavst til gagns og gleim
signing av landi og vági.
3. Tyngdi meg sorg og døpur mein,
lætta tú mundi mær senda;
bøtandi hond og troyst tín rein
myrkur til ljós væl kann venda;
væl hevur tú oss gøtur greitt,
alt hevur tú til bata leitt;
náðiríkt ár er at enda.


text:
Eg elski mítt arbeiðspláss, soleiðis sigur Hansina Abrahamsen í morgunsendingini hjá KVF tann 1. mai, tá hon hevði 40 ára starvsdag í Keypsamtøkuni í Fuglafirði. Fyri 40...
Aðalfundurin varð hildin 21. apríl. Til aðalfund møta stjórn, limanevndir og handilsliga leiðslan. Stjórnin skipaði seg soleiðis: Jákup Danielsen heldur fram sum formaður og Tummas...
Fá ørgrynnu av uppskriftum uppá rættir, ið eru skjótir og lættir at gera á coop.dk. Høsnarungi í karrysós er yndisrættur í fleiri heimum. Sí uppskrift...
Fríggjadagin 4. mai frá kl. 15 bjóða allir FK handlarnir kaffi og lagkøku. Hjartaliga vælkomin! was last modified: maj 2nd, 2018...
26. apríl hava allir FK-handlarnir opið til kl. 22. Dýra biðidag, 27. apríl, er stongt. was last modified: maj 1st, 2018 by FK Tíðindi
Tað er ikki bara tankin, ið telur. Vistfrøðiligur matur ger veruliga mun. Ongar pestisidur og eingin soppagift, ið vit annars góðvarin eta í okkum. Royndir...


text:
Lake Lögurinn (mikudagur, )
Bussferð til vatnið Lögurinn
Fyri at koma fram til Løgurinn, mugu vit koyra ígjøgnum Fjarðarheiða skarið, ið er 620 m yvir havinum. Úr hæddini fáa vit stórsligið útsýni yvir bygdina Egilstaðir og Fjótsdalshérað, ið er øki nærhendis. Haðani koyra vit framvið suðursíðuni á Løgurinnum til fyrsta steðgin, ið er á lívfrøðissavninum í Hallormsstøðum, sum greiðir frá enduraling av runnum og trøðum. Væl kunnaði um íslendskan gróður koyra vit síðani ígjøgnum vøkru Hallormsstaðarskógin, størstu viðarlundina í Íslandi, og haðani fylgja vit vatninum framvið 120 m høga Hengifossin.
Næsti støðgurin er á Skriðuklastur – mentanardepilin í Eystur Íslandi – ein umleið túsund ára gamal harragarður, sum varð umbygdur til kleystur og nú til seinast gjørdist mentanardepilin Gunnarstofnun, sum er vígdur Gunnari Gunnarsson, ein av víðagitnastu rithøvundum Íslands í 20'indi øld. Undir støðginum á Skriðuklaustur verður millummálabuffét borðreitt, í fjálgu harrgarðskaféini Klausturkaffi. Økið rundanum, býður uppá mangt og hvat. Eitt hanagleiv frá Gunnarsstofnum liggur nýggi kunningardepilin Snæfellstofan, sum varð bygdur til størstu tjóðarparkina í Europa, ið liggur við Vatnajøkull.
Á vegnum aftur, verður tíð til ein støðg á Egilstøðum, har vit antin taka okkum av løttum ella spáka okkum ein túr í ein tímans tíð, áðrenn hildið verður áfram til Seyðisfjarðar.


text:
SERSÁTTMÁLI
millum
Føroya Arbeiðarafelag, Havnar Arbeiðarafelag, Klaksvíkar Arbeiðskvinnufelag
og Klaksvíkar Arbeiðsmannafelag (í sáttmálanum nevnd"fakfeløgini")
øðrumegin og
Føroya Arbeiðsgevarafelag ( í sáttmálanum nevnd "FAG")
hinumegin
er í dag gjørdur hesin sersáttmáli.
§ 1
Øki sáttmálansSáttmálin fevnir um øll arbeiðsfólk, sum starvast á uppisjóvarvirkjum, herundir eisini innan landing og avskiping (í løtuni P. P. Faroe Pelagic, Varðin Pelagic og Pelagos).
§ 2
Lønarásetingar
Stk. 1. Partarnir eru samdir um, at tímalønin fyri allar tímar í samdøgrinum, mánadag til og við fríggjadag (mánamorgun kl. 00.00 til fríggjadag kl. 24.00) verður kr. 151,69[1] um tíman, og er hetta galdandi uttan mun til, hvussu vaktirnar eru skipaðar, ella um arbeitt verður vanliga normaltíð.
Stk.2. Um arbeiðsfólk arbeiðir longri enn 12 tímar á vaktini, verður fyrstu tríggjar tímarnar aftaná goldin leygardagsløn sambært stk. 3. Fylgjandi tímar verður goldin sunnu- og halgidagsløn sambært stk. 3
Stk. 3. Fyri arbeiði leygar- sunnudag og aðrar halgidagar umframt frídagar sambært sáttmálanum millum fakfeløgini og FAG, verður lønin, sum ásett í sáttmálanum millum fakfeløgini og FAG, herundir galdandi yvirtíðartakstir. Tímalønin er pr. 1. mai 2016 kr. 203,10[2] fyri leygardagar og kr. 246,18[3] fyri sunnu- og halgidagar.
Stk. 4. Harumframt skal gjaldast starvstíðarviðbót sambært teimum til eina og hvørja tíð galdandi takstum í sáttmálanum millum fakfeløgini og FAG.
Stk. 5. Arbeiðsfólk, ið eru til arbeiðis, hóast ongin framleiðsla er á virkinum, verða lønt sambært høvuðssáttmálanum. Henda áseting er galdandi frá einum samdøgri aftaná at framleiðsla endar ella til liðugt er at rigga av og vaska aftaná framleiðsluna, til eitt samdøgur áðrenn nýggj framleiðsla byrjar.
Hendan áseting er ikki galdandi tá talan er um landing ella avskiping.
Stk. 6. Partarnir eru samdir um, at lønin framyvir hækkar við sama prosentstigi, sum lønin hækkar í samráðingunum millum fakfeløgini og FAG um sáttmálaviðurskiftini á privata arbeiðsmarknaðinum.
Stk. 7. Um arbeiðsfólkið ynskir tað, og fakfeløgini skrivliga góðtaka hetta, so kann lønin ásetast til kr. 140,53[4] pr. tíma á dagvaktini (frá kl. 08.00 – 20.00) og kr. 162,69[5] pr. tíma á náttarvaktini (frá kl. 20.00 – 08.00) frá mánadegi kl. 00:00 til fríggjadag kl. 24:00.
[1] 1. mai 2017 kr. 154,89
[2] 1. mai 2017 kr. 207,39
[3] 1. mai 2017 kr. 251,37
[4] 1. mai 2017 kr. 143,50
[5] 1. mai 2017 kr. 166,28
§ 3
Summarfrí
Viðvíkjandi summarfrí verður víst til galdandi frítíðarlóggávu.
§ 4
Aðrar ásetingar
Stk. 1. Har aðrar ásetingar ikki eru gjørdar í hesum sersáttmála, so eru ásetingarnar í sáttmálanum millum fakfeløgini og FAG galdandi, herundir ásetingarnar um eftirlønargjøld, limagjøld og aðrar ásetingar. Viðbót fyri sildaarbeiði verður tó ikki galdandi fyri hendan sáttmála.
Stk. 2. Viðvíkjandi ásetingini um upplýsingar til arbeiðsfólk um nær arbeiði byrjar (§ 9 í høvuðssáttmálanum), so skal freistin sambært hesum sáttmála vera 8 tímar. Um serlig viðurskifti eru, t.d. fólk ikki møtir til arbeiðis vegna sjúku, so er nevnda 8 tíma freist ikki galdandi, tá onnur fólk skulu boðsendast til arbeiðis.
§ 5
Gildisskeið og ætlanarlýsing
Hesin sersáttmáli er galdandi frá undirskrivingardegnum og kann uppsigast við fýra mánaðar freist til í fyrsta lagi 1. mai 2018.
Starvstíð vunnin áðrenn henda avtala kemur í gildi verður eisini roknað við í samlaða starvsaldurin.
§ 6
Sáttmálaeintøk
Hesin sersáttmáli verður undirskrivaður í fimm einsljóðandi eintøkum og fær hvør partur sítt eintak.
Tórshavn, tann 6. mai 2016


text:
Útstykking við Olivarsveg í Miðvági
politikkur21-04-2017 - 13:23 - Jóanis Nielsen
Borgarstjórin setti í morgun fyrsta grabbin í útstykkingina við Olivarsveg í Miðvági.
Í útstykkingini eru 13 grundstykkir umframt at hon gevur atgongd til eitt privat grundstykki. Ein felags rottangi verður gjørdur til øll stykkini.
Útstykkingin liggur í einum sera barnavinarligum umhvørvi. Stutt er til sparkivøll, spælipláss og trivnaðarøki. Sera gott samanhald er millum grannarnar í býlinginum, har útstykkingin liggur. Tey skipa fyri nógvum tiltøkum í felag.
Útsýnið er sera gott, plássið er veðurgott og tú sært sólina alt árið.
Skjótt er til handils. Bónus, FK og Rúsan eru bert nøkur fá hanagleiv frá útstykkingini.
Sera stórur eftirspurningur er eftir grundstykkjum í Miðvági. Eini 15 sethús eru í ger ella vera bygd komandi árið og 38 fólk standa á bíðilista til at keypa grundstykki.
Fleiri myndir síggjast her


text:
Foto: Martin Vukovits
Ursula Poznanski er eysturríkiskur rithøvundur, fødd 30. oktober 1968 í Wien, har hon býr við familju sínari.
Eftir at verða liðug á studentaskúla, byrjaði hon at lesa japanologi, rættarvísindi og teaturvísindi.
Hon hevur starvast sum heilivágsjournalistur síðan 1996.
Hon hevur starvast sum rithøvundur burturav síðan 2003.
Útgáva:
2014 Erebos
Heiður:
2010 Ulmer Unke fyri Erebos
2011 Deutscher Jugendliteraturpreis fyri Erebos
JuBu Buch des Monats. Mars. Fyri Erebos
2012 Österreichischer Staatspreis für Kinder- und Jugendliteratur


text:
Susvim vann meira enn dupult so nógv gullheiðursmerki sum nummar tvey á listanum, Fuglafjarðar Svimjifelag, nú svimjistevna var í Vági í vikuskiftinum. Pál svam skjótt men spardi seg tó til NJM um tvær vikur. Birita Debes úr FLOT svam seg til eina silvurnál, og Johanna Katrina Bjartalíð úr Reka svam bronsunálatíð. Lesið á susvim.com.
Heiðursmerkjabýtið varð annars:
- Susvim: 51 gull, 19 silvur, 15 bronsu
- FS: 25 gull, 15 silvur, 9 bronsu
- HS: 21 gull, 22 silvur, 13 bronsu
- Ægir: 14 gull, 11 silvur, 13 bronsu
- FLOT: 13 gull, 17 silvur, 7 bronsu
- Reki: 13 gull, 16 silvur, 14 bronsu
Á heimasíðuni hjá susvim kann man lesa viðmerkingarnar hjá Jón Bjarnasyni her, um serliga hvussu tað gekst suðuroyingum á stevnuni. Úrslitini síggjast her, og eru hartil viðfest her niðanfyri.


text:
Streamingtænastan “Tidal” sum rapparin Jay-Z eigur $56 milliónir í, sigst hava kunngjørt følsk lurtaratøl í miðlunum, til brúkarar og til investorar. Hetta sigur ein nýggj kanning hjá norska tíðindastovninum Dagens Næringsliv
Grunda á eina greining hjá norska nettrygdar stovninum ”CCIS”, vóru meira enn 320 milliónir falskar spælingar av sangum á “Lemonade” hjá Beyoncé og “The life of Pablo” hjá Kanye West. Í Apríl 2016, ein mánaða eftir at fyritøkan í tíðindaskrivi segði seg hava tríggjar milliónir limir gjørdi hon gjaldingar til plátufeløg fyri bert umleið 850,000 brúkarar.
Tænastan umskipar ein part av síni umseting í mun til tal av lurtingum, so umframt at geva hesum báðum tónleikarunum eina hægri inntøku, ávirkar hetta aðrar tónleikarar og meira enn 1.7 milliónir brúkarar.
Tidal, ið hevur sæti í Oslo, noktar ákærurnar, men um ákærurnar eru sannar, er støðan heldur pínlig. Jay-Z hevur nevniliga sjálvur lagt fyrrverandi eigararnar undir at falsa við tølunum, áðrenn hann keypti fyritøkuna.
Kelda: Dagens Næringsliv


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Fiskivinnuskúlin fær nýtt navn
27.02.2017
Tiðindaskriv:
Fiskivinnuskúlin skal nú eita “Miðnám í Vestmanna”
Navnið Fiskivinnuskúlin fer nú í søguna, og skúlin fer at eita Miðnám í Vestmanna.
Skúlin hevur síðan 2013 verið partur av gymnasialu miðnámsútbúgvingunum við tilfeingisbreytini. Talan er um serliga breyt við støði í einum føroyskum veruleika, har lærugreinirnar tilfeingi og tilfeingisfrøði mynda profilin hjá skúlanum. Lærugreinirnar snúgva seg um náttúrutilfeingi í breiðari merking. Tískil er ikki longur samsvar millum gamla navnið og innihaldið í útbúgvingini hjá næmingunum.
Búmerkið, sum skúlin brúkar og framhaldandi fer at brúka, er sniðgivið av Sendistovuni. Hetta avmyndar ein vatndropa og eitt blað í einum kringi ella ringrás. Búmerkið skal signalera lív, náttúru, umhvørvi og burðardygga gagnnýtslu av náttúruríkidøminum, har ringrásin er avgerandi fyri, at vit kunnu liva av okkara náttúruríkidømi í framtíðini.
Navnið Miðnám í Vestmanna skal eisini geva næmingum og foreldrum eina greiða ábending um staðseting, og at talan er um ein skúla javnbjóðis aðrar miðnámsskúlar í landinum. Samstundis hevur navnið eina breidd, sum ikki er avmarkandi fyri virksemið á skúlanum í framtíðini.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Mállærubók at brúka saman við bókaheildini Nem í fjórða. t:
Í mállærubókini eru mállæru-, rættskrivingar- orðabóka- og lesifatanaruppgávur.
Partarnir í mállærubókini hava somu heiti sum partarnir í næmingabókini: Ótrúligt, Søga mín, Endaleys vitan, Unnustur og ræðuskítar, Orðafjas og Litirnir tala.
Aftast í bókini er vegleiðing við hugskotum um, hvussu lærarin kann brúka mállærubókina.
Læraravegleiðingin til Nem í fjórða er býtt í tveir partar, Vegleiðing um føroyskt og Vegleiðing til partarnar...
Nem í fjórða er í seks pørtum, og hvør partur leggur dent á okkurt ávíst:


text:
Býráðsfundur 27.10.2016 kl. 17.00
Býráðslimir: Tórbjørn Jacobsen, Helgi L. Petersen, Magnus Rasmussen, Bárður K. Nielsen, Kári E. Jacobsen, Jónleyg Hammer, Terje B. Vestergaard, Jonhard Danielsen, Hallur Ellingsgaard, Karl Rasmussen og Arnfinn Langgaard.
100/16: Borgarstjórin søkir um loyvi at taka sæti á Fólkatingi.
Tórbjørn Jacobsen søkir um loyvi at taka sæti á fólkatingi fram til nýggjár, samstundis sum hann røkir borgarstjórastarvið.
-Býráðið hevur á fundi 27/10-2016 samtykt at Játta umsóknini frá Tórbjørn Jacobsen um, at hann kann røkja starvið sum borgarstjóri, samstundis sum hann tekur sæti á fólkatingi, fram til 31/12-2016.
101/16: Hilmar Johannesen søkir um byggiloyvi til skúr við bátahylin í Søldarfirði.
-Vinnu- og havnarnevndin mælir til at játta umsóknini og mælir til, at umsøkjarin sjálvur tekur sær av útgrevstri og stuðlamúri í samb. við byggingina.
-Býráðið hevur á fundi 27/10-2016 samtykt at beina málið aftur í Vinnu- og havnarnevndina og at málið verður lagt aftur fyri býráðið á komandi fundi.
102/16: Tilmæli um ungdómstilboð í Runavíkar kommunu.
Í samband við fíggjarætlanararbeiðið var ynski um, at Runavíkar kommuna skipar sítt egna ungdómstilboð og at økið verður flutt til Mentanarnevndini, soleiðis at talan ikki er um eitt sosialt, men eitt mentanarligt átak fyri øll børn og ung í kommununi.
-Sosiala nevnd mælir til, at kommunan sigur upp samstarvið við Nes kommunu um ungdómshús frá 28/2-2017.
-Býráðið hevur á fundi 27/10-16 samtykt at taka undir við tilmælinum frá Sosialu nevnd.
103/16: Sersamtykt fyri byggiøki við Blikagøtu
Tekniska deild metir tað neyðugt at gera eina sersamtykt fyri økið ímllum útstykkingina Hjallavegur/Norðurhædd og Blikagøtu. Ein partur av økinum er E1 og E2 øki. Mælt verður til, at alt økið verður lagt til B-øki (bústaðarøki).
-Byggi- og býarskipanarnevndin mælir til at gera eitt útkast til sersamtykt fyri økið.
-Býráðið hevur á fundi 27/10-2016 samtykt at beina málið aftur í Byggi- og býarskipanarnevndina.
104/16: Byggiætlan fyri økið omanfyri vatnbrunnarnar í Saltangará.
Tekniska deild mælir til, at gjørd verður ein byggiætlan fyri økið eystan fyri vatnbrunnarnar í Saltangará, við áseting fyri slag av bygging og stødd á grundstykkjum.
-Byggi- og býarskipanarnevndin mælir til, at gjørd verður ein byggiætlan fyri útstykkingina eystan fyri vatnbrunnarnar.
-Býráðið hevur á fundi 27/10-2016 samtykt at taka undir við tilmælinum frá Byggi- og býarskipanarnevndini.
105/16: Steinseting í kirkjugarðinum á Skála.
Skála kirkjuráð søkir um stuðul í samband við steinseting runt kirkjuna á Skála, sum varð gjørt í samband við kjallarin í kirkjuni varð gjørdur.
-Fíggjarnevndin mælir til, at stuðla við helminginum av kostnaðinum, uml. 80.000 kr.
-Býráðið hevur samtykt at taka undir við tilmælinum frá fíggjarnevndini.
106/16: Bussleiðin – økja túratalið á Skálafjarðarleiðini í samband Heilsudepilin.
Ynski hevur verið um at økja túratalið á Skálafjarðarleiðii fyri m.a. at betra um sambandið til Heilsudepilin.
-Vinnu- og havnarnevndin mælir til, at ein túrur Runavík/Skála/Runavík verður lagdur afturat í ferðaætlanini fyrrapart gerandisdagar.
-Býráðið hevur samtykt at taka undir við tilmælinum frá Vinnu- og havnarnevndini.
107/16: Fráfaringaraldur hjá kommunalu starvsfólkunum.
Í 1994 samtykti býráðið, at fráfaringaraldurin hjá kommunalum starvsfólkum er 67 ár, sum var tað sama sum landsmyndugleigarnir høvdu gjørt.
Landsmyndugleikin hevur broytt fráfaringaraldurin aftur til 70 ár og tað hava onkrar aðrar kommunur eisini gjørt. Í samband við at eldraøkið varð lagt til kommunurnar at umsita, varð samtykt at fráfaringaraldurin fyri starvsfólk hjá Skálafjarðarsamstarvinum (Roðanum) framhaldandi skuldi vera 70 ár.
-Fíggjarnevndin mælir býráðnum til at fráfaringaraldurin hjá kommunalu starvsfólkunum aftur verður 70 ár.
-Býráðið hevur samtykt at taka undir við tilmælinum frá fíggjarnevndini.
108/16: Setan av gartnara.
Ynski hevur verið um at fáa sett býargartnara í starv, at taka sær av grønu økjunum í kommununi.
Í uppskotinum til fíggjarætlan fyri 2017 er hædd tikið fyri hesum.
Tekniska deild mælir til at greina arbeiðssetningin hjá gartnaranum og at leggja málið aftur fyri nevndina í november.
-Byggi- og býarskipanarnevndin og fíggjarnevndin mæla til, at býargartnari verður settur í starv í Runavíkar kommunu.
-Býráðið hevur samtykt at taka undir við tilmælinum frá Byggi- og býarskipanarnevndini.
109/16: Eykajáttan til Barnaverndartænastuna.
Framrokningar vísa, at játtanin til barnaverndina ikki kemur at halda og er talan um eina upphædd á 700.000 kr., sum er parturin hjá Runavíkar kommunu.
-Sosiala nevnd og fíggjarnevndin mæla til at taka undir við tilmælinum frá Sosialu deild, um at veita eina eykajáttan áljóðandi kr. 700 tkr. í 2016.
- Býráðið hevur á fundi 27/10-2016 samtykt at taka undir við Sosialu nevnd og fíggjarnevndini.
110/16: Eykajáttan til Sosial gjøld.
Framrokningar vísa, at játtanin til Sosial gjøld ikki kemur at halda og er talan um eina upphædd á 250.000 kr.
-Sosiala nevnd og fíggjarnevndin mæla til at taka undir við tilmælinum frá Sosialu deild um at veita eina eykajáttan áljóðandi kr. 250 tkr. í 2016.
- Býráðið hevur á fundi 27/10-2016 samtykt at taka undir við Sosialu nevnd og fíggjarnevndini.
111/16: Útreiðsluneutralar eykajáttanir í 2016
Hóast talan er um útreiðsluneutralar eykajáttanir, har játtanin verður flutt av eini konto til eina aðra, er neyðugt at samstykkja flytingarnar sum eina eykajáttan, sum skal hava 2 viðgerðir.
-Fíggjarnevndin mælir til at samtykkja útreiðsluneutralar eykajáttanir á øki 1, 3, 4 og 6 á íalt 827 tkr.
- Býráðið hevur á fundi 27/10-2016 samtykt at taka undir við fíggjarnevndini.
112/16: Broyting av bygnaðinum á Kunningarstovuni.
At Kunningarstovan er staðsett inni á Kommunuskrivstovuni hevur avbjóðingar fyri báðar partar og hevur ynski leingi verið um at fáa broytt hesi viðurskifti. Eisini hevur spurningurin um samstarvið við hinar kommunurnar í Eysturoy eisini verið viðgjørdur fleiri ferðir, bæði í Runavíkar kommunu og onkrari av hinum kommununum í samstarvinum. Ein hóskandi skiftistíð má finnast.
-Fíggjarnevndin mælir til, at kommunan fer undir at fyrireika yvirtøku av Kunningarstovuni og at boða samstarvspørtunum frá, at Runavíkar kommuna ger sína egnu Kunningarstovu frá 1. januar 2018.
- Býráðið hevur á fundi 27/10-2016 samtykt at taka undir við fíggjarnevndini.
113-114/16: Fíggjarætlan fyri Runavíkar kommunu fyri 2017, 2. viðgerð.
-Fíggjarnevndin mælir til at samtykkja uppskotið til fíggjarætlan fyri 2016, sum javnvigar við 198,9 mió. kr., við einum óbroyttum skattaprosentið uppá 22% og barnafrádrátti uppá 5.000 kr.:
Skattaintøkur -183,5 mió.
Fíggjarkostn. 16,5 mió.
Rakstur 142,5 mió.
Íløgur 39,9 mió.
Lántøka -15,4 mió.
- Býráðið hevur á fundi 27/10-2016 samtykt at taka undir við fíggjarnevndini.
115/16: Sáttmáli uppá bryggjuna á Høgabóli.
14/9-16 var lisitatión uppá Bryggjuna á Høgabóli og komu 4 boð inn.
-Vinnu- og havnarnevndin mælir til at taka av lægsta tilboðnum. Arbeiðið skal gerast í tíðarskeiðnum nov. 2016 – juni 2018.
- Býráðið hevur á fundi 27/10-2016 samtykt at taka undir við Vinnu- og havnarnevndini.
116-117-118/16: Játtanin til spillivatnsætlanina í 2016:
Tað vísir seg at verða 1 mió. kr. eftir av játtanini til spillivatnsætlanina, sum ikki koma at verða brúktar í ár.
-Tekniska nevnd mælir til, at hesin peningur í staðin verður brúktur til asfaltering av vegnum í Kass í Rituvík (kr. 200.000) og asfaltering av norðasta strekkinum á Leitisvegi (kr. 800 tkr. ). Fíggjarnevndin tekur undir við, at játtanin verður flutt til RS 661.
- Býráðið hevur á fundi 27/10-2016 samtykt at taka undir við Teknisku nevnd og fíggjarnevndini.
119/16: Eykajáttan til vatnverkið
Játtanin til vatnverkið hevur verið óbroytt 2,7 mió. kr. í fleiri ár, hóast nógvar útreiðslur eru øktar í samband við heilsufrøðilig- og umhvørviskrøv. Í 2016 hevur verið neyðugt at gera dagføringar á leiðingin úr Toftavatni og eitt av filtrunum mátti umvælast eftir skaða. Har umframt er annar bilurin hjá vatndeildini í sera ringum standi og má skiftast út.
-Tekniska nevnd og fíggjarnevndin mæla til at veita eina eykajáttan, áljóðandi kr. 820 tkr., til vatnverkið RS 650.
- Býráðið hevur á fundi 27/10-2016 samtykt at taka undir við Teknisku nevnd og fíggjarnevndini.


text:
- Publiceret den 23 Juli 2009
- Víst: 2409
Í einum av dagbløðunum stóð henda greinin nakað herfyri: Nýggj brúgv um Dalá. Henda yvirskriftin reisir enn einaferð spurningin: Hvussu eitur áin, ið rennur í gjøgnum bygdina? Hetta skuldi ikki verið nakar spurningur í sjálvum sær, men heilt so einfalt er tað nú ikki. Spyrt tú bygdarfólkið, kanst tú vænta tær 3 ymisk svar: Stórá, Stóra Á ella Dalá. Um Stórá ella Stóru Á skulu vit koma aftur til, men lat okkum fyrst taka Dalá. Navnið Dalá er eisini komið á prent á ymsum kortum fyri nógvum árum síðani, og felags fyri tey bygdarfólk, ið siga (halda) ánna eita Dalá, er tað, at tey vísa á, at navnið er at síggja á ymsum kortum - og so má tað vera tað rætta navnið. Sovorðin tyngd er í tí skrivaða orðinum. - Veruleikin er harafturímóti tann, at navnið Dalá - tað nakar veit - ongatíð hevur verið brúkt millum manna, og sostatt ikki skuldi verið fest á blað sum heitið á ánni. Men skrivað er skrivað, og ringt er at rætta. -- Hatta var Dalá, og so er tað Stórá ella Stóra Á. Í dagligari talu siga vit bara - tí tað er so stutt, sjálvsagt og nóg greitt - at vit fara í Ánna ella eru í Ánni. Á sama hátt siga vit, at vit fara norð á Dal (Ambadal), eystur á Dal (Skúvadal) ella heim á Skarð (Gjáarskarð). Síladreingirnir "búðu" í Ánni, og teir veiddu eisini í teimum smáu áunum, har tær mest kendu vóru Garðará, Rættáin, Fríðagilsáin og Antaráin, og onkur avstingari varð gjørdur í Lítlu Garðará, Sornhúsánna, Lítlu Rættánna, Ánna á Stórheyggi, Støðuánna ella Seyðabólsánna. Lat okkum nú siga, at síladreingirnir t.d. fóru í Garðará, og lítið var at fáa. Tá kundi onkur taka til: "Skulu vit ikki heldur fara í Stóru Á"! Soleiðis málbóru teir seg í 1950unum, hvørja ferð teir fóru úr teimum smáu áunum og í Stóru Á - ikki í Stórá ella í Ánna.
- Nú skal hetta ikki skiljast soleiðis, at onkur væntar nakra niðurstøðu hiðani, hvussu Áin eitur. Í slíkum førum finst eingin niðurstøða. Her verður spurningurin bara lýstur og víst verður á, at tað skrivaða orðið - við allari sínari makt - ikki altíð samsvarar við tann dagliga veruleikan. Øll gleðast vit um Ánna og til tann dagin, ið Lítlifløttur verður byrgdur, tí tað er besta tekin um, at nú kemur lív aftur í bygdina eftir ein langan og myrkan vetur.


text:
Varðin Pelagic og Tvøroyrar Bóltfelag hava undirskrivað stuðuls sáttmála , sum ger Varðan Pelagic til til høvuðsstuðul hjá TB kappingarárið 2018.
TB er í løtuni í einum samstarvið við hini feløgini í oynni, tí kemur stuðulin øllum samstarvinum tilgóðar.
Varðin Pelagic sigur at teir hava lagt dent á, at ein partur av stuðlinum fer til ungdómsarbeiði, sum er alt avgerandi fyri menning av felagnum.
Varðin Pelagic sigur eisini at vónandi kemur hesin stuðul at hjálpa til at felagsandin í Suðuroy verður enn sterkari, øllum suðuroyingum at frama.


text:
Verkætlanin við spæliliðnum varð sett í verk á heysti 2011. Endamálið er at fáa næmingar at røra seg meir og vera kropsliga virknar, dentur verður lagdur á at fáa yngru næmingarnar at spæla í skúlagarðinum í fríkorterunum, og næmingar í 7. flokki skipa fyri. Hesir hava verið á skeið at læra at sanda fyri uppgávuni.
Sjálvandi er endamálið eisini at bøta um trivnaðin. Hetta verður millum annað gjørt við aktivitetum, sum yngru næmingarnir kunnu luttaka í. Lærarar virka so sum akkersfólk og hjálpa næmingunum at skipa fyri. Tað vísir seg eisini, at spæliliðini skapa munandi meira lív í skúlagarðinum, bæði likamliga og sosialt, og átakið førir við sær betri trivnað og forðar fyri happing. Átakið er tengt at AKT og SSP.
Mánadagin vóru flokkar úr øllum skúlunum í Tórshavnar Kommunu til samkomu á Reinsarínum, har tey fingu viðurkenning fyri at hava luttikið á spæliliðunum í teirra skúla. Borgarstjórin handaði viðurkenningarnar.


text:
Vitus
Hey hey!
Eg eiti Vitus. Eg eri ein steinkópur, og eg búgvi í sjónum – kanska tú hevur sæð meg ella onkran í míni familju úti á sjónum? Mín lívrættur er fiskur, og eg eti so nógvar, sum eg orki, so eg verði stórur og sterkur.
Eg hjálpi tær við at spara pening saman til tey tingini, ið tú ynskir tær. Í bankanum kanst tú fáa eina fína sparibússu, sum líkist mær – um tú ikki longu hevur fingið eina sparibússu, so minst til at fáa eina heim við tær, næstu ferð tú ert í bankanum við mammu ella babba. So kanst tú goyma tín pening í búkinum hjá mær, og tá búkurin er fullur av peningi, kanst tú koma í bankan at seta peningin inn á tína kontu.
Eg elski at spæla á sjónum og hava tað stuttligt. Um tú eisini hevur hug til at hava tað stuttligt, kanst tú biðja onkran vaksnan hjálpa tær at prenta nakrar tekningar av mær, sum tú kanst lita. Um tú gongur í skúla, eigi eg eina tímatalvu og nøkur lærukort við tølum, bókstavum, fjøllum, vøtnum og ættunum til tín.
Kærar heilsur
Vitus
Lærukort
Lærukort frá Vitusi gera tað stuttligari og lættari hjá skúlabørnum at læra at rokna, falda, skriva, stava og at læra um veður og vind. Lærukortini eru at fáa í bankanum, og til ber eisini hjá skúlum at fáa lærukortini til børnini. Kortini eru úr pappi, og tey eru gjørd soleiðis, at tey kunnu vera við í skúlataskuni hvønn dag. Tað tekur tíð at læra, og tí eru hol í kortunum, so tey lættliga kunnu hanga á vegginum, meðan barnið lærir.
Eisini ber til at prenta ymisku lærukortini og tekningarnar niðanfyri út við at trýsta á myndina.
Tosa við okkum
Fá meira at vita um tínar møguleikar


text:
Advokatyrki
Advokatkostnaður
Kostnaðurin er ásettur sum.
Har ikki annað er nevnt, verður mvg lagt aftrat prísinum!
- tímagjald
- kostnaður í mun til virði og tímanýtslu
- ella verður ásettur við serligari avtalu.
Ókeypis fyrsti fundur og kunning um kostnað!
Ókeypis at venda sær til mín at fáa eina fyrstu meting um støðuna, og eina kunning um kostnað mín fyri at umboða tygum.
Tímagjaldið
Tímagjaldið er frá kr. 1.280 - 1.520. Íroknað mvg. ávikavist kr. 1.600 og kr. 1.900.
Upphæddin velst um arbeiðið, sum gjørt verður.


text:
Skúlabreyð (úr bókini "Lætt & Leskiligt")
Arbeiðsháttur
Loys gerina upp í flógva vatninum.
Koyr restina av tilfarinum í, hveitimjøl seinast og elt væl, til deiggið sleppir ílatinum.
Set at ganga á flógvum stað í 30 min.
Evna 25 smá avlong breyð og set á bakarovnsplátu klædda við bakipappíri.
Set at ganga á flógvum stað í 30 min.
Hita ovnin 200° og baka mitt í ovninum í uml. 20 min.
Tilfar50 g av pressuger
4 dl av flógvum vatni
2 dl av blaki, hvítu ella tílíkum
½ dl av olju
1 tsk av salti
1 ssk av sukri
100 g av rugmjøli
100 g av grahamsmjøli
100 g av sáldaðum mjøli (sigtemel)
uml. 600 g av hveitimjøli